
    NAPUTAK ZA CRNI I BIJELI ŠAPAT

  
    DA SAM U DRUGOM RODU ROĐENA

     

    da sam u onom drugom rodu rođena,

da li bih sanjala o nijemoj svili pokožice

i krušnim obrazima, krotkim kao pamuk

između palca i kažiprsta,

takvi obrazi hrane sviralu onim glasovima

koji ostaju dječji, ali i ženski su u isti mah,

takvi su prsti bespolni i ja ne znam što bih

sve uradila s muškim moćima u ruci,

muškim glasom u grlu, što bih prošaptala

između glatkih bedara i kakav bi miris imala

kosa, prepone i koljena sirene,

da li bih uzbrala sedef bradavica da sam onaj

koji miluje, a potom kida, zasijeca, raspolućuje,

bogzna što bih ja sve oštricom,

što kićenom udicom, a što pustom mrežom,

i kako bi se ogledala u mom muškom pogledu

zamiruća krljušt oka,

možda je gorka tinta utrobe na suncu,

a leden riblji dah na dlanu,

možda bi mi stegla grlo slana omča zjenice,

ali ja ne znam što bi ona bila meni, a što ja njoj

  
    DA NISAM KOJA JESAM

     

    da nisam koja jesam, da sam ja ona druga,

da li bih pustila da me nose androgina bića

valova, jaka u svojoj praslozi,

ili bih se u trenu propela, i skočila u visinu

visoku, sijekući ih krilom pjenušavog prkosa,

a onda zaronila u vodu duboku,

kao netko tko se odvojio, u vodu nijemu,

tamo gdje u crnoj sluzi pijeska iskre začeci

gornjih i donjih svjetova,

predani svojoj samosličnosti,

kao da ih je uzgojio nevin narod Bambara,

onaj koji je potom iz božjeg mrmora ugrabio

riječ i još je šaptavu posadio u pupak zemlje,

prkoseći molitvom tišini, onoj prvotnoj,

koja je nečujno disala uz vale priobalja,

izvan domašaja svoga imena,

i daleko, daleko joj bilo, najtišoj,

od moje i svake druge tajne

  
    DA SAM SEBI MAJKA

     

    da sam sebi majka i dijete vlastitog djeteta

u isti mah, što bi bilo kad nam se oči sretnu,

da li bi mi zastao dah i slutnja poharala zjenice

pri pogledu na kožu, kosu, nokte, koji se mrijeste u tišini,

dok tjeskoba raste u svakoj ćeliji,

da li bi me vrisak uzeo pod svoje kad se samo sjetim

što sve može biti za godinu, za dan,

ili već u sljedećoj minuti, koju treba prebroditi

bez oklijevanja, opslužiti je treba kožom, kosom, noktima,

i još pogledom u pogled, s jedne i s druge strane kapaka

  
    DA SRETNEM SEBE

     

    da sretnem sebe u nekom djetetu, toliko godina poslije djetinjstva,

da li bih se prepoznala s radošću, da li bih u strahu ustuknula,

ili bi dijete bilo to koje je mene prepoznalo,

djeca umiju iznenada zapljeskati i reći – ja i ti, ti i ja, jedan i dva,

ne znam tko bi koga, da li bih ja nju ili bi ona mene prozrela,

ne znam ni kako bi se pogledale i što bi od nas moglo biti,

možda putujemo jedna drugoj, ja i ta djevojčica,

kojoj već vidim slutnju na licu, dok se smješkam i namigujem rođački,

zar ne čini tako stari bludnik dok nudi neke slatke, šarene stvari,

onako kako se mami zvjerčica u ruke-klopke i izvodi se eci, peci, pec,

ja sam mala vjeverica, a ti mali zec,

i ne znam čija bi to volja mogla biti, čija vještina zagrljaja,

moja ili njena, koja bi na trenutak zamijenila nam mjesta i

vjevericu u zeca prometnula, a ja u ti, i ti u ja, i jedan, i dva

  
    DA SAM JA POVRATNIK IZ RATA

     

    da sam ja povratnik iz rata, da li bih čekala zoru

s malom bombon-bombom ispod kreveta

i metkom ispod jastuka,

onako kako se u šikarama čeka neprijatelj,

i luči mušica od mušice,

dok cvrkut raste skupa sa svjetlošću,

kao da će nekom drugom svanuti,

da li bih, da sam povratnik iz rata,

spustila prste na vrat svoga djeteta, lagano,

tako da se ne probudi, a onda ih povukla naglo

kao da sam se dotakla vatre,

da li bih, da sam povratnik iz rata,

čeličnim pogledom ukrotila nekoliko službenika

iza šaltera i potom ušutkala sve one koji se zateknu

u tramvaju baš u to doba dana, i taj trenutak,

kad se ja vraćam kući iz rata?

  
    DA SAM JA ONAJ DRUGI

     

    da sam ja onaj drugi, zaista stidljiv čovjek,

da li bih mogla gledati punim zjenicama

u oči svoje sestre, suputnika, bilo koga,

da li bih mogla, da sam ja od kosti,

otvarati usta, zatvarati usta,

kao što se vrata otvaraju, zatvaraju,

i govori se dobar dan,

da li bih mogla tako prostodušno,

i bez prestanka,

uzdisati zrak, izdisati zrak,

davati riječ, uzimati riječ,

a zastanem li na trenutak

da tuđim uhom sebe oslušnem,

i zarečem se na goli muk,

nađem li se u trećem oku,

sebe od sebe kad odmaknem,

da tuđim vidom u se pogledam i

krenem loviti bestiđe štipaljkama zjenica,

ja se hvatam kako mašem repom

i opet je sve pseće posvuda,

sa vrha jezika pitom se pozdrav grleni,

iz mojih usta u tuđe uši puzi,

na oči moje sestre, supitnika, bilo koga!

  
    PRIOBALNA

     

    od žedne kapi i od gladne sluzi sam,

koju moram oploditi mesom drugog tijela,

kad su već putene ivice sjemena postali zubi,

a krljušt vode tek slani obris za ono drugo

ime pokožice, pisane valima priobalja,

u nožnim prstima mrijesti se prva slika,

nju treba bezbolno dopremiti tamo gore

da se razmrsi,

skupa s toplo i hladno, a dan, a noć,

i još s tablicom množenja, iz mora rođenom,

sve to treba pomnožiti,

pa tek onda i na ovaj brod-tijelo,

kad se otkine vodi i tlu se pokloni,

kad glavu pogne i zemlji sebe poda,

kad se nasuče u plićaku neba,

treba početi računati

  
    BIJELA PANIKA

     

    sijevne li bijela panika, eto meni divljeg pohodnika,

eto meni bijele, pri punoj svjetlosti što još prozvati,

imena ostaju bez stvari kad se ovo dogodi,

imena budu tamo, a stvari tu,

stvari šute dok hara bijela i nije lako znati što sve vidim,

što sve ne vidim dok šapćem bijela panika,

strepeći da me ne čuje ono u njoj bezimeno,

ono što tek može biti ako se prometne i više ne odazove,

jednom kad i ona zgasne, a pomahnita i zaurla, a ožeže li

ožeže neko zaglušujuće, skroz zasljepljujuće sunce

  
    IŠAPTANA

     

    ove mi kosti od koje jesam i koju pronosim,

a koja me pronosi,

da od kosti sam,

i mesa mi od kojeg jesam i koje jedem,

a ono jede mene i opet sebe gladuje i blaguje,

da od mesa sam,

i onoga mi oka na koje gledam, a koje gleda mene

i koje sebe u mome oku vidi,

da od oka sam,

i tako mi imena pod kojim se zovem i svega onog

što se zove i što ja zovem, a ono mene proziva,

da od imena sam,

i ove mi žive mene koja se pita na čija li se usta pita,

čijim riječima govori i koje riječi mene govore

da od riječi sam

i da sam od ovoga šapta koji bi da išapće

na čije oko gleda, od čije li je kosti i mesa sastavljen

i u čijem li je tijelu njemu biti, u čijem ne biti,

a biti mu je sve dotle dok mu je ove mene,

i ne daj ti, bože, da mene nema i da više ne budem

i da onda bude kao da je mene bilo, bilo pa ne bilo,

i još ne daj, bože, da riječi koji me svjedoče prečuješ,

pa čije bile da bile ove kosti i ovo meso od kojih sam,

ove oči na koje gledam i ove uši koje te mole

za tvoje moćno Neka kojim ćeš orječiti sve ono što je

volja tvoja da se utjelovi i da svoje tijelo ponese,

ono tvoje Neka po kojem će se znati da sam ja tu bila

i neka sam, da ja tu još uvijek jesam i neka sam

i da je volja moja, a moja li je, a tvoja, a čija jest da jest,

da tu i dalje bude mene, i neka me, moj bože, neka mene još

  
    TREBA DISATI

     

    u čaški vrca glad boje meda dok vjetar raznosi

ljubavne padobrane, pod njima sjemeni pupoljci

putuju svaki svome imenu,

na prozivku jeziku-jazavcu, a taj će, bremen,

kazati se i na lakat, što on zna čuju li ga vlastite uši,

vide li ga vlastite oči ili su to moćne utvare,

one druge oči i uši koje njega slušaju,

koje njega gledaju, evo, ruka mu je odavno

uvukla pandže i sad je sklona rukovanju,

prsti su mali dobošari, oni svakog pozdravljaju,

u protivnom, olujna mu kapa, rašljava žila na čelu

umišlja da je bič i da će sve u paramparčad

što se ne orječi, i ne počuje,

što već jednom ne iziđe iz zemne jame,

gore i dolje plavetnilo, u sredini jagode, ličinke

i glodari, u zglobovima čuči im fantomski let

i podvodno sunce zove ih morskom tlu,

a neprestano treba disati, treba saditi rupu do rupe

da nikne svirala koja će, a što drugo nego zasvirati,

nešto će se već odazvati na krila, škrge, bezrječicu

  
    PO ZAKONU JABUKE

     

    kako presresti slijepu točku koja vodi crvu

u Adamovoj jabučici,

kako zauzdati naviku godišnjih doba,

a poznam toliko ruku, toliko sjemenki

sklupčanih u molitvu,

mogao je posijati ovu voćku bilo tko,

netko koga ne znam ili onaj koji diše pored mene

i smiješi se pred plijenom, kao dobar strijelac

ispred sočnog cilja, razdragan krotkošću mesa,

tišinom jezgre, iz koje niti vriska,

tek nijemi spokoj uroda,

koji teži zemlji da se otisne, padu da se poda,

to čeka ovaj plod, a nikako da sazri

i otrgne se zaboravu,

nikada da se tamo gore vine,

i svoju berbu da ushiti sve bržom putanjom nebu

  
    NAPUTAK ZA CRNI I BIJELI ŠAPAT

     

    ugledati se u divljem oku putnika,

u naboranoj usni prosjaka,

u žutoj travki podno semafora, ugledati se,

a onda prebrisati vlastitim kapcima sve to

što je divlje i pitomo u oku putnika,

što je naborano i glatko na usni prosjaka,

što je požutjelo u zelenom oku semafora,

i ušutjeti se toliko da možeš čuti iza kapaka

šum srca,

šum šumova trenutak prije iščeznuća,

i onda tišinu već jednom čuti,

pogledati u sebe tako da to bude nalik spasu

i onda spasiti se tako da se ne podaš zovu

ponuđenog šapta, njega ćeš prvo oslušnuti

i sve mu riječi priznati,

a samo jednu iz toga šapta zazvati,

njoj reći Bijelo i ne zaustiti ono

što je Crno prati,

reći joj Crno i oglušiti se na ono

što je Bijelo prati,

kazati Vatra, i ovu Vatru Vodom ne ureći,

rekneš li Voda, Vatri jezik pregristi,

šapnuti Ja, a ne zateći sebe u Ti, Ona, Ono,

šapnuti Ti, Ona, Ono, a ne prokazati sebe u Ja,

eto, tako se kaliti danonoćno,

na vršku svoga jezika,

tako šaptati, šutjeti, gledati i slušati,

tako zaboraviti noć sve dok bijeli dan

u tebi ne zanoća, pa bude noć,

a mrkla da se šapće, sva noć dok se ne išapće

i sebe crnu dok ne razdani,

pa bude bijeli dan riječima dana ošaptan

  
    SJEĆAM SE DOBRO

     

    prostorima koji se ne žele sresti, putuje moje tijelo,

kao da zavađenim prostorima putuje,

između onih mjesta na kojima govorim i onih

na kojima šutim, u gluhoći koja se pravi da nema ušiju

i da nema očiju koje me u oči gledaju,

samo oči moga tijela gledaju me iz tame dok puštam

od sebe muk, dok mucam nijemi uzdah,

takvo je meso od kojeg jesam, ono zuri u mene tamo

unutra i čeka riječ, uvijek na mene bude red da se prva

oglasim, a pokucam li o grlo ili zagrizem jezik,

nema odjeka, ne mogu ništa sebi zubima vlastitog mesa,

i ja moram premjestiti takvo svoje tijelo,

moram zakoračiti u onaj drugi prostor, koji je od riječi,

a nije ga više lako dosegnuti s nijemom popudbinom

koja raste za petama, i samo mucajućim mesom koje

nudi uzdah, kao da su mu jezik pregrizli nevidljivi zubi,

kao da ću kročiti u vlastito odsutstvo, tuđi zabran,

i kako onda prokinuti muk i predstaviti sebe,

kako se prozvati na mjestu koje uzmiče preda mnom

i ne oprašta mi šutnju, kao da me neće takvu,

a ulazila sam tu bez kucanja i glasala se od prve

pokretima u usnoj duplji koji su bili nalik molitvi i

zalogaju tuđeg mesa pod zubima,

još donedavno govorila sam ja na mnogim mjestima i

preda mnom je stajao netko tko je izgledao kao onaj koji

gleda u mene i sluša moje riječi, sjećam se dobro!

  
    KORAČAJUĆI

     

    koračajući, ostavljam mlade tragove iza sebe

i ostavljam stare i sve starije tragove iza sebe,

pitajući se proničem li stazu koja je preda mnom,

i hoću li poznati stazu utabanu nekoć,

kao da se tuđe vrijeme, tuđi putevi ukrštaju u

mojim stopalima i upisuju u tijelo koje me pronosi,

kao da sam to ja, tako prestara, tako premlada,

s toliko tragova kojima više ne mogu prići,

a i kako se mladim korakom dozvati na već utrt put

i teško stopalo udjenuti u tek rođen hod,

kako se iskrasti tragovima koje čuva vlastito tijelo,

i tragovima koji su utisnuti u kožu bližnjih,

a onda iskoračiti iz svekolikih puteva koji se mrse u tijelu

i ispisati sebe iz stvari koje se nude na putu, kako,

kasno je da se utisnu stopala u prvo tlo,

kasno da se spustim na sve četiri,

izvučem kandže iz plahih jastučića vremena i

zavijem u bestrag polja kojima sam prolazila,

opružim li tijelo, oduzmem li nogama svaki zemaljski hod,

noge će mi čitavu noć strugati jedna o drugu,

tražeći sebe u žeravici tijela, u tlu same kože,

kao da gonetaju znakove na putu,

kao da brišu tragove vlastitih stopala na zemlji

  
    KUĆA ZMIJA

     

    stoje kao uslikane jedna uz drugu, ta kuća i ta zmija,

onako kako stoje dvije riječi kad ih jednu uz drugu

ispišeš, a treba ih ispisati puno puta i treba ih čitati

dugo i dugo jednu za drugom šaptati da se uzljube i

sačuvaju, da se hudom rukom ne rastave,

da se jedna drugoj ne otmu i ne raskuće,

da ne šmugnu pod tuđi prag,

da se ne pretvore u tuđih ljudi kuću i

da se ne traže slijepe, jedna drugoj nevidljive i

otrovane odsustvom, nalik na nepoznatu kuću,

sa zalutalom zmijom pred vratima,

na onu kuću koja je kuća svačija i onu zmiju koja je zmija

ničija, zato ova zmija i ova kuća, koje stoje kao uslikane

i jedna drugoj obećane, neka se zapišu tako da se u miru

dozovu i jedna drugu prstenuju šaptom,

sve dok se kariku po kariku ne upredu u vidok-klupko

od zmije i od kuće sastavljeno,

i neka se, pod okom Svevida, vjenčaju tako da se jedna

uvijek sjeti one druge, dok na zemlji i pod zemljom putuju,

dok se kuće i klupče, da se kućeći ozmije, zmijski da se okuće

  
    MALA LUDIČKA

     

    pod oblakom od proloma

ispod neba odnebljena

na tom putu paraputu

u tom gradu mimogradu

na toj rijeci, na neteci

na tom stablu, na drvenom

meni pjeva ptica nepjevica

paraptica, noćna rugalica

zapjevala, a grla limena

kako pjeva, takvog je imena

avet ptica, a tobož pjevica

u snu mome tobož pratilica

koja sluti slutnje neslućene

koja leti krilom parakrilom

a sve tuđim perjem nakićena

tuđim perjem, a tobož krilata

vreba korak u travi zatravi

mrsi meni staze i bogaze

na noćnu me vabi stranputicu

stranputica, što i bezvjerica

slijepe pute pod noge mi baca

koji vode do mjesta nemjesta

gdje ja srećem sebe odsanjanu

odsanjanu a nedosanjanu

bezmenica tu mi suputnica

paraptica ludome družica

kud ću, šta ću, snu uteći ja ću

probudim se, od sebe se spasim

jutrom sadim cvijeće zaboravak

  
    LJETNA LUDIČKA

     

    Rečeno je, da i nije

vino žarko grlo hladi

smokva ljetom usta sladi

kuša sebe ili se

nepce moje hoćno svo je

nepce svako traži svoje

na jeziku žudnja poje

jezik prede sebe, se

zove mu se, val je dalek

val se krijesti, titra sve

gore oblak ljeska bijeli

jedri mu se nebom, gle

gleda mi se, može mu se

drzak oblak gore sja

nebom žari, nebom pali

očiju mi u me zja

vjetar puše, huji mu se

čvor za čvorom, nosi mu se

on je takav, goni mu se

vjetar s vjetrom među se se

što je dolje, gore bi se

što je gore, krilato je

muha zrakom prosto leti

sve što leti, kad tad sleti

muha stolu, sladi joj se

smokvu ta bi, hoće joj se

srče njoj se, zujan poj

u šaci je njojzi joj

šaci moćno, može mi se

dlanu škakalj, smije mi se

ne zna muha kud bi, kamo

bezglavo joj tu i tamo

muvlji mračak, njojzi strah

meni grohot, muhi vaj

suncu ta bi, tamo sjaj

sebi ta bi, s dlana da bi

sebi ta bi, sebi ja bi

meni svrabno, meni zujno

muhi tijesno, njoj je nujno

sve se rita, tužno poje

od tog poja misli dvoje

misli dvoje, svakom svoje

mani nje se pa kud koje

meni moje, ja u ja se

tebi tvoje, ti u ti se

nema mi se tebe, te

u se ja se, muhu ne

meni smokva, sunce njoj

vraćam nebo, zujan poj

s dlana hita, ne se rita

hoće ta, u lice se smije meni

meni se

sebi ne se, sebi ne!

  
    NEKA

     

    neka nad kućom i cestom oblak nastaje i nestaje

na nebu, neka,

neka se na cesti koja vodi kući putnik zatekne,

a na mjestu gdje se kuća sa cestom sastaje neka bude

zvono i neka i to zvono rukom putnika zazvoni,

neka ječi i odjekuje kuća, neka se čuje i počuje

niz ovu cestu i sve do oblaka taj odjek,

neka se dozivaju i odzivaju kuća, cesta i oblak

u uhu putnika, neka se orode i srastu u oku onoga

koji tuda prolazi, i neka ih on tako i uslika,

kao da su tu oduvijek i kao da će dovijeka

na toj slici ostati,

i neka se na toj slici zvono jednoga dana začuje,

a u oku putnika neka se otvore i vrata kuće i cesta

koja je pred njim, i neka putnika dozivaju zvonom

i vrata kuće i cesta koja je pred njim,

a neka bude volja njegova hoće li pod oblak

koji nastaje i nestaje na nebu ili će pod krov kuće

koja mu vrata otvara,

a zvono taj dan i na toj slici neka odjekne

sve do krova nebeskog, dan danas kao da odjekuje

  
    KAO ONI KOJI SU, KAO ONI KOJI ĆE

     

    da mi je čist i prazan komad neba, bez doziva odozdo,

odziva odozgo, nebo barem na trenutak bestjelesno,

da mi je, ali mi nije, kao da nema takvog,

netko uvijek kaže Ptica i ja odmah vidim Pticu,

i čujem kako nepozvani jezik kroz mene prolijeće,

čujem Oblak i odmah znam što je to,

i bude mi teško slušati Pticu na tome jeziku,

gledati njegove oblake i zvijezde, a slušam ove riječi

kao da se ne mogu zasititi, kao da ne mogu drukčije,

ja koja ni komad čistog neba od toga jezika ne mogu

sagledati, sasluhnuti po svome,

stoga šutim dok zvijezde preko trnja već nadiru odozdo

i nadiru odozgo u moja prenapučena usta,

u moja usta pozlaćena šutnjom, koja sebe vezuju u čvor,

kao da ne daju nebeskom na jezik,

tobože šutnje da im je ili bar nešto svoje, zlatousto izreći,

a vrijeme im je da nešto kažu, nešto moraju, osjećam to

pa ista usta vično razvezujem, kao tuđu vreću iz koje

kradem sitniš, sve same uzdahe, i još se lažno nakašljavam,

kao da ću zaista progovoriti, ali kojim riječima,

radije slušam sebe kako uzdišem predački,

svakojakim uzdisajima, kao oni koji su uzdisali prije mene,

kao oni koji će poslije mene uzdisati

  
    KAD TI OTVORE OČI

     

    kad ti otvore oči bogovi dana, prvi strah, onaj tek probuđen

i još nalik nebeskom prosvjetljenju koje donose srsi svitanja,

bude strah jutarnji, strah od moći u vlastitim u rukama,

strah od prozora koji na ove moći čeka i strah od onog

što će ti prozor ponuditi kad ga tvoje ruke otvore,

pred ovim ponudama ti ćeš uzdahnuti duboko, kao da slušaš

proročanstvo koje udjeljuje strah po strah na dan taj i taj,

strah od velikog cvrkuta i još bunovne, znojne trave,

strah od onog što tiska pup i u jajetu se rita i strah od onog

što bubri i pod sječivom sunca prska u sjemenki,

od koje će biti kruh, a od ovog kruha strah,

i strah od njegovog pekara i svih onih lica koje ćeš sresti i

koja čekaju da razvežeš noćno grlo i pustiš iz grla riječi

pozdrava, i još mnoge riječi nalik strahu od onog što govoriš

i onog što čuješ s prozora da drugi govore,

a to se već od jutra razvikalo na ulici, gnjevno u svome

sjećanju na tek odsanjani noćni strah, strepe od njega putnici

koje si u snu i na javi srela i osjetio ga je stari astronaut,

onaj koji je iz velikih daljina vidio sve, a onda zastao

užasnut pred čašom u kojoj ljeska voda na noćnom ormariću

i pred prizorom koji mu se nudi s kućnog prozora,

kao da mu je ovaj noćni strah, sav prezreo, prsnuo u samu

zjenicu sjećanja, skupa s mjesecom koji je pobjegao s jezera

na glatku površinu automobilskog krova,

mjesec ulazi u zjenicu kao da su to otvorena vrata kuće

koja njega čeka, a strah koji nosi ispisan je na licima onih

koje u snu srećeš i čini ti se da ih ne poznaš, poznaš ih,

a svejedno se nadaš da ćeš pored njih proći tek tako,

uz laku noć, ili da ćeš proći bez pozdrava, šutljiva,

kao pored nekog na ulici, nekog tko ti ne može ništa u snu,

ništa na ulici ujutro, kad te dohvate srsi dana i kad ti onaj

drugi strah bučno krene u pohode pod suncem,

onaj koji ne treba miješati s noćnim, druge su to ponude

ujutro, od drugog neba strah, moćnom krvotoku toga straha

svejedno je klečiš li ti ili stojiš pred njim mirno,

zbrajajući sjemenke koje u tebi bubre, zbrajajući probuđeni

cvrkut u ušima i razbarušene vlati trave u oku,

ili kušajući onaj svagdašnji, slasni a strašni kruh

  
    DJEČJA SOBA

     

    kad se po prvi put izvrate stvari u tvojoj dječjoj sobi,

i kad ti pokažu lice koje ne poznaš,

iskušava te noćna voda, kad se pomami, ova voda

ponese, iz neke ptičje perspektive, sve one kocke

od kojih si pravila kuće, brodove, mostove,

kad te zagluhne i kad ti zapahne nosnice takva voda,

tonu tvoji anđeli, napuštaju te dječje stvari

i ti više nemaš što čuti kap na kap,

kad se urote tvoje stvari nemaš što čekati u mraku

ove vode, čekanje ionako ne daje od sebe miris,

radije se razbija u paramparčad, radije vodenim žigom,

pero po pero, odnosi krila anđela,

tako radi ova voda sve dok ne popije svaki pogled

odozgo i dok ne podavi sve tvoje igračke,

onda pušta škrge u podzemnim sobama i tvrđavama

od pijeska, tu ona upravlja repovima drevnih riba i

crnim čeljustima nemani,

u utrobu ove vode stanu sve stvari koje si imala,

tu zna biti prostrano kao u najvećoj dječjoj sobi,

kao u posteljici tek začetoga zrenja, u kapi čistog čekanja,

tu se može, po prvi put,

u zrnu pijeska, kao u najsitnijoj čestici vremena,

odsanjati stvar po stvar

  
    RADOST U TRKU

     

    moje tijelo zauzima prostor, ono ga uzima,

moja krv zauzima prostor, ona ga uzima,

moje tijelo daje prostor mojoj krvi,

moja krv je prostor, moja radost je u prostoru,

ona gradi vrijeme prostora od radosti

dok kuca u mojoj krvi, u mome tijelu

koje joj otvara vrata svake ćelije i

pušta je da svojim bilom zaigra u paučini žilja,

da prsne nadaleko i objavi se ushitom glasa,

da putuje od srca do hitrog odziva tabana

i tu se dade u trk zajedno s prostorima

koje zauzima moje tijelo i onim prostorima

koje će tek uzeti moje tijelo od nekih drugih

tijela u prostoru, trčeći, pronoseći radost u trku

  
    TEK ŠTO NIJE

     

    Tek je došao ako je pridošlica, pa je tu tek toliko

da bude tu i tek tu i tamo tu, a jednom nogom tu,

jednom tamo, nikada sav i prav,

kao da je u istom času i tu i tamo,

pa je tek za vidjeti hoće li biti tu, ili će otići tamo,

tu se imenom i tijelom tek predstavio, a ime mu

i tijelo moraš priznati kao da je tu oduvijek i

kao da neće ni odlaziti, a ne znaš o njemu ništa,

ni toliko da li je otišao u dućan ili u drugu državu,

među druge ljude ili svome plemenu,

pa ti onda pogađaj hoće li se vratiti ili neće nikad,

hoće li od pridošlice u povratnika,

ili će jednog dana, kad vrijeme sustane,

postati onaj koji je nestao, bio tu i više ga nema,

pa je sad negdje tamo i nekom drugom povratnik,

ako je već bio tamo, ili je i tamo pridošlica,

ako se po prvi put tamo obreo, nekom povratnik,

nekom pridošlica, pa ili će preda te, ili neće nikad,

a u njega još uvijek vremena i da se tu otjelovi i

da već bude tamo, taj kako je iščezao, tako može i

uskrsnuti, a uskrsne li, tebi je onda lako reći keks

ili britva, ne zna se što je točnije ni što će prije,

kad kažeš keks, britva ili dok trepneš okom,

nisi se ni okrenula, a on već tu, pa kao da nije ni

odlazio, a ako i nije tu, ono samo što nije,

pripremila si keks, britvu, kapke i sad ga čekaš

ako znaš čekati, a ako ne znaš i ne želiš čekati,

a ti pregrizi keks, baci britvu, zatvori kapke,

njega tebi nema niti će ga biti,

pa kao da ga nije ni bilo i kao da je nekom drugom

nestao, a ne tebi, i ne tu nego negdje tamo,

gdje ga i čekaju ti kojima je nestao,

ako im je do čekanja, a čekaju li, neka im

onda bude njihovo i ono tamo i ono tu i tek što nije

  
    DVIJE

     

    ta sam koja joj pozna korak, ta koja umeće sjenku

na mjesta kojima je prošla i dotakla ih stopalima,

ta koja je uvijek blizu nje i uvijek na oprezu

da joj tijelo ne presretnem, da se šaptom ne prokažem,

ona je sa mnom tamo gdje joj tijela nema,

tamo gdje je ne dotičem rukama i ne dosižem dahom,

ali je zato gledam okom koje ne ispušta,

i koje nudi sve što pročezne, mogu je poslati oblacima,

nebu da se vine, ili na veliku vodu, morima da se otisne,

mogu joj ponuditi slast koja u krvi gladuje,

kožom da joj putuje, i očuvati je od svega toga,

ja i to mogu, i ne očekujem da mi bude zahvalna

za taj još jedan život koji ima, a koji joj od mene dolazi,

ona sam koja daje a za uzvrat ne očekuje ni toliko da me

u snu svome pozdravi, ili da od moje velike vjernosti

makar protrne na javi, onoj javi u koju joj zalazim,

snubeći je kradom, moleći se šaptom i sebi i njoj

da me po koraku ne pozna i da vlastitu sjenku ne pogazi,

moje da riječi ne prevjeri i da me srsima ne zasluti,

u meni sebe da ne zataji, u sebi mene da mi oprosti

  
    SRSI JEZIKA

     

    meke i bezimene, one nedovršene stvari, i još ničije,

a malo je tame, malo pravog muka još preostalo,

one čekaju da ih dohvati britko sječivo oka,

koje na kratkom štapu dijeli svoj uvježbani potpis i

neće zastati, neće oklijevati pred stvarima koje ni same

ne znaju što će od njih biti i koje će im ime udariti pečat

pogleda, premda i takvom oku ponekad treba vremena,

kao da pronosi iskru između dva kamena, tako putuje,

kao da na drugu planetu putuje, dug mu bude put

do mjesta u koje će pobosti zastavicu, ali kad tamo stigne

odmah se laća popudbine, umjesto da lagano,

dok čeka da se slegne prašina, uskrisi svjetlace ticala,

umjesto da navlaži usijani pečat jezikom i tek se onda

blago spusti na površinu još netaknute stvari,

one koja sebe ne zna i sebe ne čuje sve dok je ne zasiječe

vrući šamar jezika, onako kako se već krsti mladi pupak

starom poslovicom i jednom te istom molitvom štavi

koža u koju su zaptivene dječje godine, od svile i kadife

godine, kad su još poslovice plaho lebdjele pred onim

što se nudilo pogledu, oči su tada sijale čistom vatrom i

prvim svicima želje da se vlastitim rukama iskuje potkovica,

koja krasi kuću mladih uzdaha,

želje da se dvaput uđe u istu rijeku, onda kad voda i opet

potekne odakle je tekla, i još one želje da se srsima jezika

nježno poljube sve stvari koje se ponude oku na putu

  
    SREDSTVO PROTIV NAJDRAŽIH IGRAČAKA

     

    odlučnost ruke može se svakog trenutka otposlati

na snop mikado štapića, nalik neponovljivom

savršenstvu pahulje, ili kocki od murano stakla,

koja obećava dobitak cvjetne livade i pregršt

mirisnih uzdaha u minuti,

odlučnost ruke može se upraviti i na fotografiju

s neke davne proslave, koja je zarobila snjeguljicu

i sedam njenih patuljaka, tri careva sina i jednu

zmijsku košuljicu, na zmijsku se košuljicu može

udariti raznim sredstvima, ako je tu volja ruke,

one koja se ne boji vatre, koja će vatru vodom,

koja će vodu žeđanjem i jezicima plamena,

a noćnu neman besanicom i krijesnicama jutra,

na sve se može voljom one ruke koja je spremna

razidati sve te venecije i cvjetne spomenare

od lego kockica, a nekad ih je pomno sastavljala,

ista ta ruka, koja se sad odlučila za pepeo i prah,

koja je voljna krenuti protiv nebrojenih uzdisaja i

svega onog što još uvijek podliježe vodi i vatri,

starom se oružju ne može oduprijeti nijedna kuća

lutaka, u kojoj se tkala čipka mikado štapića,

vještina uzdaha, vječita igra skrivača,

u kojoj je sazrijevao nauk svake školice i sve ono

što bi sad da se prometne, a tu je odvajkada,

nalik na glad, žeđ, san, na san i u njemu mamku

da se dosegne ono što je obećano,

da se stane licem u lice s vlastitim igračkama i

smjelo pogleda u njihove mliječne oči,

posebno u zjenicu one najdraže, nju treba zaskočiti

odlučno u skrivenom rukavcu čežnje,

a onda pravo za svilen gajtan sjećanja, sve poslije toga

ide lako i od ruke, samo od sebe sve dolazi na red

  
    SVI TVOJI ANĐELI IMAJU KRILA

     

    putujući, prostore iz kojih dolaziš premještaš u prostore

kojima si pristigla, nosiš sa sobom ono Tu si i ono Tamo si,

mjesta koja su ti pripadala stavljaš pored onih mjesta

koja si zadobila, tako raste u tebi ono Prije i ono Poslije,

skupa s prostorom koji se proteže između tvojih prstiju,

a ti ga ponekad sabiješ u šaku pa se učini da mu prijetiš,

ili ga blago polegneš na dlan, gladeći nevidljiva stopala

anđela, oni slijeću na ramena s vlastitim vjetrom u krilima,

pod školjkom nepca ponekad čuješ šapat tvog i nebeskog

prostora, nalik jeziku zatečenom na duši, koja čeka uznesenje

između udisaja i izdisaja, zna biti tjeskobno ako taj dan iziđe

crno sunce, pod takvim suncem strepiš da će krila koja

pronosiš između Tu i Tamo naići na goruće zidove predmeta,

da će se naći na putu nekom od onih prostora koji su jači

od tvoga tijela, a čine ti se zaigrani, kao da ih u trenutku može

odnijeti vjetar, prave se podložni tvome tijelu, a nisu,

gledaš li u crno sunce, oštrice prizora koje oni nose mogu

zaprijetiti svili tvoga oka, mogu se oglasiti bridovima vriska

i ti moraš usporiti korak na takav dan, moraš iza kapaka čvrsto

držati sliku svoga tijela, kao što drugi drže pred očima plan

nepoznatog grada u koji će kročiti, moraš stati pod crno sunce

i suočiti se s prijetnjom da će tvoji prostori ustuknuti pred

prostorima o koje udaraš i da će se jednog dana rastočiti,

pretvoriti se u tajne sastojke coca-cole, u skriveno srce kamena

i u tolike druge stvari čiju ćud ne poznaš, ili se prometnuti u

nijemo tkivo zemlje, toga se bojiš dok koračaš,

nalik plahom anđelu koji mliječnom mrenom prekriva oštricu

prizora, kao da ne može u svakom trenutku odletjeti, a može,

svi tvoji anđeli imaju krila koja si im ti dala, na dlanu

  
    VODENI I DRUGI SVJETOVI

     

    za neke preci brinu tamo gore, zagovaraju ih rođački i

u pravi čas im šalju znakove, drugima se rijetko javljaju,

većinom šute ili se zalažu pretiho za svaku zemaljsku dobit,

može biti da takvi nerazumljivim jezikom mrse molitvu,

ili su od onih koji su zašutjeli zauvijek,

kao da su na sve zaboravili i kao da za njih više ničeg nema,

ne pojavljuju se u snu, ne pojavljuju se kao hitra sjenka

u dnu hodnika i tu ne vrijedi stajati pred vratima i kucati,

kucati sve dok zglobovi ne prokrvare, a onda sve tiše kucati,

stvari kao da se zbog takvih više ne rješavaju tamo gore

i s druge strane vrata, oni za kojima su se vrata zatvorila, ti

idu svojim putevima, ako su umrli od gladi, ne opraštaju to

lako zemlji, ako nisu umrli od gladi, možda sad gore gladuju,

još se ne zna tko izgara u ognju i posipa se pepelom,

a tko spava ispod rascvjetane voćke, oni koji nisu vjerovali

za života ili su vjerovali samo u zemaljske svjetove,

sad možda šute u čudu, ne znaju otkuda svi ti gornji i donji

svjetovi, ako su vjerovali samo u vodene svjetove,

pravo im da budu ribe

  
    ŽETVA STRAHA

     

    Kad si sijala nisi mislila na strah

i sad je kasno da se boje tebe.

Ubir, kanda, oskudan, a malo li je to?

Malo je kad se vrijeme ubrza, tijelo uspori,

a nigdje tvoga roba, kamoli tebi suputnika!

Sad vidiš i sama da si premalo straha posijala

i da ti štošta ponestaje,

imaš tek toliko da se pokriješ,

a to je kao živjeti od ljubavi,

žetva čisto onostrana,

to ti je nešto sjete za putnom groznicom,

to ti je šaka zobi za konjskog duha,

malo paprati za beštije kojih više nema,

i po tanjur ječma za roba i za suputnika

kojeg si nekad imala, a sad samo čezneš,

sitnom čežnjom kad se prisjetiš,

i tu, zar, oskudna?

Premalo je to stare medovine

a ti da sjedneš ispod masline i podvriskuješ,

da se kikoćeš svemu što je odvajkada!

  
    SAVIJENI LJUDI

     

    suncu leđa okrenuli su, ti ljudi, i leđa mjesecu,

hodnicima klupka pobacali, i suncu su i mjesecu,

klupko sunca zametnuli, i klupko su mjeseca,

do neba su konce pomrsili, zemljom zemni korak

pogubili i sad marširaju klecavih koljena,

korak na korak raskorak, a sve pustim hodnicima,

ti ljudi, kao da idu dalje, a tamo presamitili se

načisto, u stolicama laktove ušiljili,

nad svojim stolovima savili su šije,

u noćnim posteljama protegli opruge počinka,

od kojih škripe tabani namještaja

i zidne im ptice kukaju na buđenje, a sve navijene,

a sunca da im izađe, a mjeseca da zađe,

a ni mjesečara ni sunčara od njih,

njima su i pod golim nebom leđa povijena,

koljena prebijena, loman im je korak,

kratak njima dah, a sve tabanaju po zelenoj travi,

poleglih pršljenova, sve pod konac pogruženi,

kao da pustim hodnicima stupaju, kao da idu dalje,

sve tako namješteni, a ono okrenuti leđima su,

ti ljudi pokleklih koljena, sve savijeni

  
    MEZZO

  
    BOJA DANA

     

    pristaneš li na to da su neke stvari jasnije ujutro,

više ti nije važno da li je to oblačno jutro,

ono poslije kiše, ili jutro narančasto, kao na ekranu,

kad ti krasnopisom poruče u prezelenoj travi

da počneš ispočetka, a naročito predstojeći dan,

ali tebi više nije važno kakve je boje dan,

dočekala si da svane i da hrabro priznaš sebi

da su stvari jasnije, ne znaš točno koje stvari,

ali obrisi stvari u sobi vrlo su oštri ovog jutra

i odlučni u prostoru, prozor je čitko nacrtan,

prilaziš mu i promatraš tijelo ptice, postrance

nude se i druge stvari, ali ti si odabrala pticu i

vidiš kako ptica slijeće s krova, sve to ide brzo

i lako se posloži kasnije, kad je ptica već na travi,

ti sad znaš odakle je sletjela i što je sve bilo,

čak ti se čini da se to što je bilo moglo i predvidjeti,

izračunati bez greške, prvo taj poriv ptice da sleti,

koji je već čučao u njoj dok je stajala na krovu i

u tvome oku istovremeno, a onda putanja leta,

ništa zato što je trava naoko nepomična,

nalik jarkozelenoj mrlji na ekranu, i što se pravi

da je vrijeme stalo, kao da nije raspoložena

za novi dan, ali ti jesi i ne želiš ga ispuštati iz oka,

spremna si ovog jutra da svome oku oprostiš

svaku, pa i najprostiju očiglednost,

ja odlučujem što i kako će se danas vidjeti,

to kažeš sebi.

  
    OBLAK ISPOD TEPIHA, STRANAC PRED VRATIMA

     

    vidjela sam na nebu oblak koji se kretao natraške

i pogledom ga nježno prenijela u sobu,

a on mi je u trenu ispao iz oka i kliznuo pod tepih,

kao da će tamo, među mrvama, koncima i pepelom

nastaviti putovanje, ovaj oblak, a ono lice čovjeka,

koje sam ugledala kroz okno u vratima,

njega sam čvrsto uplela u paučinu od krvnih žilica i

šarenice, zabranjujući oku da ga ispusti,

kako ne bi puznulo pod tepih, ostavljajući malo vlage

u kutu oka, nalik tragovima oblaka i tragovima cipela

onoga koji je stajao pred vratima i pritiskao zvono,

a ja mu nisam otvarala, niti sam njegovo hljebno lice

treptajima uranjala u tamu iza kapaka,

gledala sam ja netremice u to lice koje je raslo

preda mnom kao kruh u zdjeli okna,

s nabujalim pupkom oka po sredini, lice stranca,

koji je na koncu podigao prst s poludjelog zvona i

usitnjavao se koračajući natraške,

kao onaj koji zna da ga gledam, a neću otvoriti,

kao onaj koji se boji okrenuti mi leđa,

umišljajući da se licem štiti, ili je to samo bio netko

prepristojan na odlasku, takva budu neželjena lica,

okačena o nečiji pogled, kad se na koncu opsjete

da su u kući ogledala, s one druge strane,

i kad se odluče skinuti s tuđih očiju,

uviđajući da ni vlastito lice, koje nude kroz okno,

ne mogu sagledati, kamoli ga ponuditi nepoznatom

oku, a daju ga tako olako na gledanje,

olako razvlače usta u osmijeh, zatežući užad bora na čelu,

baš kao jedriličar pod nebeskim svodom,

koji sluti nešto kroz okno među oblacima,

kostriješi mu se dlaka dok priziva šesto čulo i

dok ga sidri pod kosmati zaklon tjemena, kao pod tepih

  
    MEZZO

     

    u snu se javila ta želja da budem na svom mjestu, čovjek

na svom mjestu, ali to mjesto nisam mogla pronaći,

bila sam sebi daleka u tome snu, kao netko s one strane

tko sebi izmiče i ne želi mi prići,

ili kao da sam se u tuđem snu zatekla i mogu se izbaviti

samo buđenjem, kojim se i objelodanilo ujutro

i tek kad su mi se otvorile oči, da je to bio moj san i

moja a ne tuđa želja, i da se ta želja ne može dosegnuti

snom, i u sanduku kreveta, a niti gledanjem kroz prozor,

ili gimnastikom, koja slijedi nakon ustajanja,

ove radnje mogao je izvesti bilo tko, poslije bilo kakvog sna,

a ovaj je san nešto drugo očekivao od mene,

za početak tražio je da napravim samo nekoliko koraka,

tek toliko da se nađem na onom mjestu koje je u sredini sobe,

na tom sam mjestu izgledala kao čovjek spreman na sve,

čovjek koji odmjerava prije odluke ono što se nadomak oka

nudi pokretima, a nadomak oka počivale su stvari,

one su bile te koje se nude, sve same stvari, i uz njih nešto

cvijeća na prozoru, koje se uzdizalo iz glinenih posuda,

kao da čeka muziku, za razliku od stvari koje ništa nisu čekale,

samo su bile tu, stvari, i to me ponukalo da priđem televizoru

i uključim kanal Mezzo, na ekranu je odmah zapjevao mladi

Farinelli, glasom koji se probijao do samog korijena biljke,

toliko je bio svrdlav i prodoran, ali cvijeće je i dalje mirovalo,

ni jedan jedini list nije zadrhtao, niti je pokazao nekakav osjećaj,

premda je u novinama pisalo da cvijeću treba svaki dan pružiti

malo muzike, ovo moje cvijeće nije pokazivalo da li čuje

ili ne čuje pjevača i ja nisam znala što još da za njega učinim

pa sam napunila bocu vodom i malko zalila zemlju,

cvijeće je popilo vodu šutke, kao da nema kud,

tako da i dalje nisam znala kako mu je i što osjeća,

niti sam znala kako se ja osjećam

i na kojem se točno mjestu nalazim poslije buđenja

  
    MUŠICE SE SMIRUJU U ZORU

     

    mušice se smiruju u zoru, i evo, u sedam sati i dvije minute

nijedne nema u zraku, od njihovog kovitlaca što je ostalo,

od noćne pomame – tek tanke usnule trake, od crnog leptira,

baršunasti trokut na zidu i nigdje uzleta, nigdje zuja u zraku

da se na krilima pronese, cvijeću da poleti, a cvijeće,

cvijeće ionako miruje i po svom običaju šuti,

cvijeće je na oprezu pred silama sobe, a uprkos tome pušta

da mu listovi rastu, oni rastu bešumnim, nevidljivim pokretima,

sitnijim od svake sekunde koja se prostire između dvije recke

na satu, od tuđeg prisustva listovi se kriju iza vlastite sporosti

i čine se nepomični poput stvari, umrtvljeni svitanjem

baš kao mušice u sobi, koje u ovo doba počivaju na stropu,

iza ormara i u vezenom lišću zavjese i tek se poneka zanese i

u prezelenu sleti travu na palucavom ekranu televizora,

tu ona iščekuje, bez pokreta, prikovana iglicama svjetlosti,

da se oglasi ptica u krošnji naslikanog stabla i da se prozor ekrana

na koncu preporodi, u ovo se doba putanjama oka kreću samo

škare kazaljki na satu, samo one putuju bez prestanka i

vrijeme pod njima sekunduje dok trepneš, ono minutuje krvotokom

i satuje satima, vrijeme se gomila i kopni onako kako netko,

osuđen na počinak između dvije kazaljke, kopni s glavom na jastuku,

zbrajajući laticama irisa, godovima zjenica iglice nadolazeće svjetlosti,

taj iščekuje jutarnju rasanicu s budilicom pored uzglavlja,

i da po jutru bude dan

  
    ŽIVOTINJA IZA KAPAKA

     

    kad sam zatvorila oči, uskrsla mi je iza kapaka

i hitro optrčala zaravan, koju sam istoga časa

za nju stvorila, onda se nakratko zaletjela do ruba

šume, kojom sam omeđila zaravan, pa opet ukrug,

kao da je prostor kojim trči za nju premalen

i ja sam joj onda dala veću zaravan,

ali to je nije smirilo, trčala je bez predaha i nabirala

zavjesu mojih kapaka, kao da samu sebe mora uloviti,

mahala je pritom repom, kao da mi se veseli i

pokazivala zube, kao da bi me najradije ugrizla,

a ja nisam znala koja je,

samo sam vidjela da je preda mnom životinja u trku

i da se ta životinja čak uspijeva od mene i sakriti,

iza grma koji sam na rubu šume za nju posadila,

ali ubrzo bi ponovo iskočila i potrčala ukrug,

kao da nešto drugo traži od mene sva tako žustra,

nešto bez čega ne kani stati, možda rupu u zemlji, crva

ili vodu, i ja sam joj onda dala komad rijeke, dubok,

za slučaj da dobije škrge, i još komad neba, visok,

ako joj izbiju krila iza mojih kapaka,

vodu i nebo sam joj dala, ali ona se nije ni osvrnula

na poklonjenu rijeku, nije podizala glavu nebu

niti potražila crva na obali, umjesto toga čula sam

kako je pod njenim pandžama zašuškalo lišće,

kad je na trenutak zastala,

i čula sam kako je pojela puža, roštila je kućica

u mojim ušima, a ja se ne sjećam da sam joj dala puža,

znam samo da sam joj mnogo toga još mogla pružiti,

ali nije tražila onako kako se traži iza tuđih kapaka,

kad je pojela puža, opet je potrčala ukrug,

najradije i samo ukrug, ne ispuštajući ni glasa,

kao da hoće od mene nešto što nije tu,

nešto s one druge strane zavjese od mojih kapaka

  
    OČI OGLEDALA

     

    Na sve su spremne moje i svake druge oči, i prizori su oku pokorni,

onako kako već vrata ogledala podliježu trenutku koji tuda prolazi

i otvaraju se svakom odrazu, osim očima s one druge strane,

osim onom što će tek biti, a ja takve oči nemam da vidim s one druge

strane i da naslutim to što ima biti, nedostaje mi treptaj koji nudi strogu

sadašnjost ogledala, oči onoga koji zna da se tu dugo ne ostaje, takav će

proći kroz srebrna vrata kao što mjesečev hodac kroz iglene uši prolazi,

i još će sebi namignuti u prolazu, a taj koji sebi namiguje u prolazu,

taj ima sretan kapak i ispod kapka sebi vjeran pogled, dok će onaj drugi,

moj pogled, tu dugo ostati i sebe predati urokljivu oku, taj će jesti i piti

pred ogledalom, kruhom će sebe hraniti i vinom će sebe pojiti, i taj će

Tantal svojoj slici biti, časteći se takvim odrazom koji jede a ne jede,

koji pije a ne pije, očekujući da onaj drugi, rob njegov, naposljetku vrisne

i da mu iz zjenice oka ispadne, kako ne bi tek pustim očima u se gledao,

željan, gladovao nesit i žedan suvotao, onako kako već gladuju, žeđaju i

samotuju, a kako li se tek sebi čude, vlastite slike u ogledalu!

  
    S NE MOJE RUKE

     

    Ovo predvečerje nije podlijegalo riječima

pravog susreta,

zagrljaj koji mi se nagovijestio čučao je

u uspavanom koljenu neznanog trkača,

dodir koji je slutio milovanje

čamio je sklupčan pod tuđim prstima,

poziv s usana mrznuo je već na pragu

moga glasa, strunama dosluha nečujan

i nigdje takve blizine pri mojoj ruci

koja bi dotrčala s usklikom i gledala me

zatvorenih očiju, darujući šapat i svilu kože

koja slavi kožu, u ovo predvečerje

meni se nudilo samo sjećanje na vrutke dodira

i one srsi uzdisaja pod nepcem

koje riječima ne daju na jezik,

u sjeni takvog sutona moje je lice gledalo

u mene začuđeno iz tuđeg lijevog oka,

u desnom su počivali samo nijemi biljezi,

sve slijepi žišci nekih lanjskih ushita

i nikakve dobrodošlice niotkuda,

koja bi pozdravila tijelo zatečeno okusom

tko zna kojeg susreta

i zebnjom predvečerja koje se na zemlju spušta

s ne moje ruke.

  
    ODSANJANO S GREŠKOM

     

    Vidjela sam, u samo svitanje, stablo, konja i jezero.

Vidjela sam i čamac kako pluta uz drugu obalu,

ali nisam znala kakav je to čamac, iz kojeg vremena,

pa sam ga u nekoliko koraka izbacila iz vidokruga.

Nestao je baš kao i ptica, kojoj je bilo tijesno

u mojim zjenicama. Otperjala je hitro nebom,

zajedno s dva oblaka koja su naviještala dolazak

kišne slike, dok su stablo, konj i jezero bili pravi darovi

od kojih mi je bilo puno oko.

Oni su stajali pitomo na svome mjestu, odišući starinom

i čistim spokojem na koji sam se mogla osloniti,

kao da mi se odjednom posrećilo.

Biva tako kad u pravom trenutku podigneš kapke

i onda ne znaš više u kojem si dobu.

To se dogodilo i drevnim ljudima kad su banuli

kroz vremensku rupu pa su, užasnuti, morali pretvoriti

vlak u željeznu beštiju, ali su zato mjesec prepoznali

odmah i bili su radosni kad su ugledali stablo, konja i

jezero, kao što je i mene razgalila blagost ovog prizora,

koji bi zadugo ostao nepomućen preda mnom

da moje nezasitne oči, a kakve inače, nisu potražile

uokolo još nešto što bi stalo u ovaj vidokrug,

a pripada dalekom pamćenju, i u sam cik zore ja sam

ubacila još malko pijeska i trave u ovu sliku.

Trava je, onako odoka i poizdalje, izgledala bezazleno,

ali izbliza, i kad sam je pažljivije pročešljala pogledom,

u njoj sam ugledala bocu na kojoj je pisalo ginger ale.

Moja su usta odmah kliknula jedno ups.

Sišlo je to sa samog vrška jezika, kao da ga je netko

iz tuđeg grla pustio, umjesto da stigne odozdo,

iz utrobe i bedrenih mišića.

A i bio je nekako beskrvan i tup taj usklik,

kao nož izvan upotrebe, koji je već dao svoje,

i odjednom preda mnom više nije bila ona trava

za kojom sam tragala, niti je to bilo ono stablo,

ono jezero i onaj konj. Nijedna od tih riječi više nije

izlazila na moja usta kako valja,

a ni najbljeđega mjeseca tamo gore, da mi se bar on

nađe pa da se na njega oslonim!

I što sam onda drugo mogla nego da se skrušeno

poklonim nebu i da se izdajničkim vrškom svoga jezika

pomolim oblacima za malo kiše, koje je uvijek bilo,

koje će kad-tad biti!

  
    SNJEŽNE GRLICE

     

    vidim grlicu na grani bora i odmah očima tražim drugu,

ja bih još jednu i još jednu, mnogo više grlica od ove

koju gledam izdaleka i osluškujem kroz šušanj grana,

i mnogo više ušiju i očiju, da u njih stanu sve te grlice

koje prizivam, ja bih borovu šumu okićenu jatom grlica

i da odjekuje šumom veliki ptičji zbor u ovaj snježni dan,

dok pokušavam uloviti gugut, naćuljenih ušiju,

i dok saplićućih očiju razgrćem iglice na granama,

ja ovu pticu motrim odozdo, podignutih ruku koje bi

vršcima prstiju da dosegnu krila, putanju leta koja tu počiva,

ta bi krila svakog trenutka mogla odnijeti pticu,

dok ja, jedna, stojim ispod bora takva kakva sam,

dvooka i dvouha, sa svojih dvadeset sedam uzdaha na sat,

mrmljajući nebu u mraznu bradu,

s dvije svoje beskrile ruke i deset neuslišenih prstiju, ja,

osuđena na jedno stablo i jednu grlicu na grani

  
    DOMAĆA ŽIVOTINJA

     

    slušam domaću životinju kako mi se u ponoć javlja

iz dvorišta, i drugu koja mi u podne hoće nešto reći,

i onu u kavezu slušam dan za danom,

odasvuda se glasa to što se meni zove pas, mačka, pjevica,

i da mi je već jednom razabrati sve te jutarnje pozdrave,

i od riječi do riječi prozreti podnevne i noćne javke,

kad već tako neumorno poskakuje u kavezu, ta, meni pjevica,

kad mi po čitav dan leži mačka ispod stola i

kad mi vjeran pas u doba i nedoba dobacuje iz dvorišta,

čas ovdje zalaje, čas mi tamo zareži, na uho svirne pjevica,

pod rukom oprede mačka, dok mladunčetu tigra, kad zaskiči,

njemu kažu umiljati stvor, a zamoćalome tigru pretigru,

tek taj kad pusti onaj grdan glas,

sa čeljustima punim jarke sline, njemu kažu da je tigar strašni,

premda se i on može pretvoriti u ljubimca, tigar strašni,

kojemu nikad nije za vjerovati, i on može postati domaća

životinja, onako kako svatko to može kad već jednom nauči

kako miriše stol, kako zdjela na stolu a kako molitva

kojom se sve može pripitomiti, čak i mrtvi,

i miris koji od njih dolazi, svaka beštija pozna njihov miris,

taj koji ostaje iza mrtvih kad se već i sami prometnu u domaće

životinje, pogodne za upotrebu, neki još za života sve to znaju

i jedva čekaju da se opruže i otisnu pa nek drugi rade,

neka malo tuđe ruke posluju, u kojima je vremena za sve,

kao što ga ima napretek u svake beštije, vrijeme zna kako biti

na strani domaće životinje, ono dijeli pravedno u podne

sunčanog sata i u ponoć svake mjesečine, gdje god se zateklo

  
    POKLONICI GORNJIH SVJETOVA

     

    vidjela sam oblak lijepu Lukreciju i oficira sa pet zvjezdica,

konjanika srećenositelja i oblak hulju kako dobri oblak guta,

vidjela sam poštara s torbom punom dosluha i

promašenog ubojicu kojem se nož u ruci rastače,

još sam tamnokosu ženu dugo, dugo gledala kako u zanosu

oko suton vatre čara i oblak tvrđavu od karata gradi,

krov od trefa, pikove temelje, da vile kule imaju i

da putnik može pokucati na karo vrata, sklanjajući ispred okišja

sva svoja bremena s vremena i onu dobitnu, suhu mu kartu

srca u rukavu, pa se zalutali neznanac smijao tome grohotom,

sve dok mu trbuh nije postao kasica-prasica u kojoj buja sitniš

tko zna iz koje države, nalik trudnoj školjci tko zna s koje obale,

a onda se i ta šumor-školjka-prasica na moje oči raspala

onom brzinom koja je jedna tamo gore a druga ovdje dolje,

gdje ja sjedim uz prozor kaskajući za prizorima

u kojima se vjetar s vjetrom nosi, dok kopne poštari, konjanici,

neznanci, i oblaci se gužvaju pod mutnim okom vladara,

jednog retardiranog boga, njemu karte na usta i oči izlaze, a on

od njih pravi harmoniku s odlučnošću trogodišnjaka,

pa malo svira, malo ih o nebo zadijeva,

a ove karte svoju igru tjeraju, u lice mu se one vraćaju

pa ovaj dječji bog prijeti pesnicom, a ova se pesnica otvara i

rasplinjuje prst po prst, sve to se događa u mome oku,

tu gdje su smješteni još i zemni prizori, oni u kojima su vršci

drveća samo sebi nalik i baš onakvi kakvi moraju biti,

kroz prozor vidim da su ovi vršci pravi poklonici gornjih svjetova,

oni svejednako streme uvis, do posljednjega lista zavještani nebu

  
    TRI LUTKE

     

    ušutkala si grlicu i svaki ptičji glas, ovo jutro ne haješ za

probuđeni cvrkut koji nadlijeće uparađene vrtove, ne želiš slušati

svileni lahor u lišću, gledati kako treperi paperje sjenki u travi,

niti želiš pratiti kako rosni pupoljak zori i kako se razlistava

lagano, kao da bi ti pupoljak mogao spržiti procvalu zjenu u oku,

kao da bi ti cvrkut mogao prosvrdlati usplahirene bubnjiće,

ne usudiš se ovo jutro ni ružu pogledati, ružu mirisnu,

zatvoriš li oči, pomirišeš li ružu, zašla si pod noćni, uzdišući svod

i već se voziš posrebrenom gondolom, u ljubavnom si sanduku

od svile, na čipkastome zamireš jastuku, jednu zvijezdu drugoj

s neba skidaš, u strahu si od ljubavi a strasna, pod kapcima si

bestidna i snena, a trgneš li se i progledaš na koncu,

i tako rasanjena ružu ruži vratiš, lutka si na cvjetnom pokrivaču,

u vrtu zlatkotkanom opet ti jutro svanulo, gizdava je na tebi haljina,

blistaju se tvoji sedef-nokti, velike su tvoje razrogačene oči,

ti si začuđena lutka s podignutim rukama, koja govori Maa ili Ups

kad je zaljuljaš, ako je polegneš, lutka sklapa kapke, ona spava

dječje i rado sluša ćućor, rado sanja zvijezde i maglen mliječni put,

ako je dijete lutka, ako je lutka djevojka, zove se Trnoružica,

njeni su kapci latice, njeno je srce pupoljak, ona čeka poljubac i

bajkoliku zoru, a zna već, tobož snebljiva, u srcu svome usnulom,

da će se jednom buditi, i tko će je poljubiti i što će potom biti,

sve zna ova lutka i sve zna ona lutka koja je u lutki lutka i

koja s dlana dječjeg čita nebeski put, takva se lutka jutrom

na cvrkut ptica odziva, pupoljku se u oko zagleda,

i takva pozna miris razdjevičenih ruža i pozna tuđih snova vrtove,

sve ona zna što lutka može znati i samo si ti ta, lutkine lutke lutko,

koja se čudom čudi i koja još uvijek ne zna, u vrtu ovom jutarnjem,

želi li oči sklopiti, želi li budna biti, želi li biti poljubljena ili

tek pusta gledati kako lutka spava, kako li se budi, tri lutke imaš,

sve tri urešene, sve tri urečene, nijedna ti u volji, a sve tri tvoje,

a čije li su i kome li su, a koga bi da pitaš, u koji jutros vrt,

kad već u srcu troumiš, lutkine lutke lutko, pred onim što je pozlaćeno

i noćnim srebrom odsanjano, divotno kao slika i lijepo kao lutka,

a tri lutke!

  
    NEBO U PROLAZU

     

    Nebo je danas tu u prolazu, ono pristiže donoseći oblak

i odnoseći ga u isti mah, upregnulo je brz vjetar,

kao da mora ovaj oblak na nekom drugom mjestu isporučiti,

na nekom se drugom mjestu pokloniti svome nebu i

nebu svoga neba, koje mu je dodijeljeno onako kako je

i meni dato da pod ovim svodom stojim, vezujući čvorove

u vjetar, i da se dan na dan pitam, podnebesna,

nad nebom ako je neba,

mora li se i ono pomoliti odozdo, darujući oblak,

kao što ja to činim, klanjajući onom što je nada mnom,

onom što mi nebo donosi i odnosi, bila to noć, a bio bijeli

svakidan, nebo je ionako tu u prolazu, ono dolazi i odlazi,

a meni ostavlja samo molitvu da mu darujem,

kao da je to sve što mi treba pod nebesima!

  
    MALA RATNIČKA

     

    da li u dubini mora, čiju površinu mreškaju hitri čamci stražara,

psi morski laju čuvajući podzemne granice,

da li u oblaku sjedi zduhač, koji prelijeće zastave i dojavljuje

zemaljske događaje i mogu li takvome zduhaču nauditi topovi

odozdo, koji razbijaju oblake i drski led ostrvljen na plodove

zemlje, a ti pri zemlji i na vodi koji su, ti pod oružjem koji su,

hoće li jednoga dana najaviti i pravi rat, rat onome odozgo i rat

onome što živi u najdonjim svjetovima, rat oblacima i kamenju

s neba, rat ribama u dubini, rat za dupine i morske nemani,

rat za njihove planktone i morske trave koje ih hrane i

hoće li jednoga dana isti ti ratnici propiti mora, rasporiti nebesa i

ukrstiti se i s onim što u njima samima i u njihovim zemaljskim

svjetovima obitava i što porađa ratnike i ratnike,

pa se više neće znati da li će se sok zemlje i dalje cijediti iz jabuke

ili će drveće samo sebi podizati vješala, da li će ribe nebesima

poletjeti, a ptice morskim dubinama šestariti ili će sve ribe i ptice

biti popisane, a onda poslate na dodijeljeno im mjesto,

i hoće li se znati jednoga dana ili se to već zna u ovim svjetovima,

pod čijom li će rukom zaratiti mijene i pasti pusta žetva,

i u čijoj li će glavi prsnuti prva, u čijoj posljednja jabuka

  
    POPIS POLJA

     

    strast makova u polju unesi u ovaj popis, unesi crvenu

obijest uskrsnuća, koja ti gori posred zjenica,

a ti je gasiš tako što ćeš se podiviti plavoj boji imena,

ovdje svaka boja urasta u latice i svaka najpravednije

biva raspodijeljena među cvjetovima i onim šaren-bićima

koja cvijeće oblijeću, a kad se dokučiš ptici u travi,

a zemnoj a nebeskoj ptici, kako bi je bolje osmotrila

i počula uzdišući, unesi posred cvijeća, i poljskih bića

krilatih, još i njeno ime u ovaj popis,

pticu kojoj ne znaš ime kao da nisi ni vidjela,

od nje imaš samo usklike, trenutke koje ne vrijedi pisati,

od takvog mrčenja kasnije se prave avioni i zidarske kape,

sve same igračke koje se bacaju među makove i potočnice,

od toga ostanu pusti uzdisaji, jedni te isti za svaku pticu,

svaku strast cvijeća i svako prešućeno ime,

a ti želiš da to bude čitak popis i tek kad takav uradiš,

možeš izabrati muk, kako ne bi izlanula, kako ne bi urekla

imena koja su na popisu i u pisaljki koja ti je posađena

među zjenice, ako ne želiš otkriti to što si čula i vidjela,

ti možeš i mučati dovijeka na onim mjestima gdje se govori

i govori, kao pred makom u vazi ili kukcem iza stakla,

dovoljno je pred takvim cvijetom, pred takvim leptirom

da nijemo učitaš ime u boju latica i u razapeta krila,

dok pred pticom na zidu, pticom staklenih zjenica,

ti možeš i uzdisati sjetno ili zakliktati oči u oči, i da vidiš,

neće odati da joj znaš ime i da te je nekad u polju susrela,

ova ptica u daljinu zagledana

  
    ČOVJEK KOJI PREMJEŠTA SNIJEG

     

    čovjek lopatom razgrće snijeg u polju i premješta ga

s jednog mjesta na drugo, on to radi ustrajno,

kao da je u igri iz koje se ne može van,

ne može se unutra, nalik čovjeku koji pretače ocean

u kamenu zdjelicu pored puste vode,

dok mu iza hladnih kapaka, raskršćima želja, putuju

žive srsi djetinjstva, kao na planeti smjelog princa,

koji očekuje da mu pustinja otvori vrata i

da mu ispod snijega i leda procvjeta ruža, da, prava ruža

da mu uskrsne, kao da je oživjela njegovim rukama,

priželjkuje li to ovaj čovjek, dok zagriza lopatom u led

i ne obraća pažnju na putnike koji uz njegovo polje prolaze,

je li mu ruža pred očima dok sa obrva otire pahulje,

sav uzdrhtao, nalik vrtlaru koji naćuljenih ušiju osluškuje

putanju soka u stabljici, nevidljivo tkanje lišća,

baršunasti uzlet latica, ili nalik čovjeku koji cestom prevozi

putnike s jednog mjesta na drugo, a nikad i sam putnik,

nikad i sam ruža, ruža nečija, on ima stotinu neznanaca

na duši i pita se što čeka te selce zaslijepljene bjelinom,

koji u isti mah i jednim te istim putem i dolaze i odlaze,

i što čeka ovog čovjeka u polju, hoće li on i ti koji putuju

vidjeti i prepoznati jedni druge u oku snježnoga prostora

i hoće li ugledati ove sokolove na stablima uz cestu,

koji tu miruju i savršenih očiju zure u prolaznike,

u čovjeka koji premješta snijeg, u bjelinu,

savršenih krila spremni da uzlete

  
    POSTAJA TOVARNIK

     

    sklopljenih očiju prebirem prošli dan,

osluškujem trenutak koji mi upravo izmiče,

ili se tražim u vremenu koje me tek očekuje,

u vlaku sam i u svome tijelu sam, iza vlastitih kapaka,

ali postoje i druga mjesta na kojima se nalazim i

na ovom putu nije me lako dosegnuti, daleko sam

i na toliko stanica istovremeno da se već i sama pitam

gdje je to mjesto na kojem sam nedostupna

i kamo da se djenem takva,

nemam mobitel niti sam nomofobna kao djevojka

pored mene, da, ona sjedi pored mene i šapće naglas,

ali ona nije tu, i nije tamo, ona je u nekom trećem

prostoru koji se ne vidi šaptom,

i ona ne uzmiče pred mjestima koja se nude na putu,

kao što se to meni događa,

meni koja umišljam da me nitko ne može dosegnuti

takvu, nijemu i bez mobitela,

pa se čini da nitko i ne zna gdje se nalazim,

osim djevojke pored mene,

ona upravo govori nekom da smo ispred Tovarnika,

u koji samo što nismo

  
    HALKIDIKI

     

    Sjedim na pragu iznajmljene kuće i gledam

u obližnje stablo koje izgleda kao da je moje,

ovaj prostor nema imena na karti,

ali ja znam da se nalazim na srednjem prstu,

i da je njegovo ime Sithonia,

i znam da je more, koje s praga kuće vidim,

more Egejsko, dok se drvo ispred mene,

koje izgleda kao da je moje, zove maslinovo drvo,

znam i vidim to, kao što vidim i tri prsta

na karti Grčke, koja se zovu Halkidiki,

i kao što opažam krov susjedne kuće,

i ona ima maslinu u dvorištu i svoju ljutu osu,

a ovoj tu, koja slijeće na kartu i odatle na moju ruku,

u jedan od mojih deset prstiju da utisne žalac,

njoj vičem – Hej, luda oso, ovi prsti imaju imena,

prebrojni su oni za tako ostrvljeno tijelo,

preosion je u tebe žalac, i još u njemu nepozvana bol,

kako će tako bezimena bol dokučiti ime kojem se

uklanja moje tijelo i koje nosi kartu moje kože,

kako će se upisati tako nečitka bol

u moje preveliko tijelo, i u ono tijelo najveće

koje se na karti mojih očiju do samog ruba prostire?

  
    I TO REĆI

     

    treba dovesti planinu za ruku, kao što se prijatelj

jedanput ili dvaput u životu, dugim putem, dovede

pred kuću, sa crnim povezom preko očiju,

a onda se taj povez skine kako bi se planina mogla

posjesti u vidokrug, koji se ogleda u vodama jezera,

a sav je od trava i od medonosnih polja sačinjen,

tek tada treba blago kucnuti o drvo, da se probudi drvo,

da se grana prometne u zmiju, da se ta zmija prizove

pod košulju i bez straha položi u njedra,

reći joj samo – mirna, kao što se govori psu, reći to tiho,

upola glasa, i ponavljati ovu riječ sve dok se rubovi

planine i jezera ne poklope s rubovima ove riječi i

dok se ova riječ ne pretvori u kuću, kojoj je najbolje prići

dugim putem, sa crnim povezom na očima, a mirna,

i onda tako mirna iznjedriti sve ono što će se od srca

priviti na jezik, sve ono što čeka u ovom vidokrugu

da sebe očuje i progovori onako kako se kazivalo onda

kad su oči sve još vidjele, a oznojene ruke još mnogo toga

mogle učiniti, mogle su uzbrati plavu strelicu iz cvjetnog

tobolca, prinijeti je ustima i onda sisati u slast,

znoj je tada bio sladak kao šećer a opor kao trava, i to reći

  
    STVARANJE STVARI

     

    Smogne se riječ pod svodom, pa se druge same prizovu,

dok u crnu rupu piljiš, crna rupa da ih bljune,

crna rupa – veliki žamor, a ti zagovaraš samo svoju stvar,

i što onda što između pocijepanih otkucaja,

dok nestvorenu sričeš stvar, u tebe gleda zagrcnuće strahom,

kao nevjerstvo osobe preko puta,

nalik na riječi koje nisi ti prizvala, ali se o njih spotičeš,

žudeći vlastitu smoći jezikom, onu koja će ti na usta izići

i samo tebi biti gost, ti takvu žudiš a odjednom bude preobilje,

kao da si na proslavi nečijeg rođendana dobila čašu punu

vokativa, koji kliču stvarima i stvarima, tu gdje se čeka

veliki prasak u kojem će tvoje i sve druge godine,

tko zna kome otete i tko zna od koga proklete,

između dvije šake prsnuti punim plućima, one će probiti

slavljeničku kapu od papira koja zatvara usta i gužva dah,

i u tom će trenutku stvar koju si ti sročila, iz žamora je

zazvala, crnoj je rupi otela da vjeran ti bude gost,

ta će stvar poletjeti u svoje rasprsnuće i nebeskom će svodu

biti odaslana, onom istom svodu koji je iz tvojih usta izišao,

iz tvoga oka ispao, tvome da pogledu pripadne,

najtvojiji da bude, a kad tamo, svod je nebeski u sebe zagledan,

pa bude tvoj a svačiji, i što onda što će takvim pucnjem

veliko slavlje na zemlji tko zna kome otpočeti!

  
    PETI GRAD

  
    TREBALO MI JE VREMENA

     

    trebalo mi je vremena da se nađem ponovo u ovom gradu,

koji je nekad sav bio moj, tu sam se budila, tu na počinak odlazila,

a sad vidim da se koža grada presvukla i da nijedan pas u njemu

više nije onaj isti pas, novi su mu psi na uzici, i svi prebrojani,

i ono stablo, tek izniklo u njemu, nepoznatom je rukom popisano,

a ja bih da ga od prve prepoznam, od prve da mu sagledam pročelja,

njegova prsa i ordenje, u Ja-grad, u Ti-grad, u Mi-grad kao da sam

kročila, u onaj grad koji me prima bez riječi za svoga šetača, kupca,

jurodivog, i za skitnicu koja dolazi, odlazi i opet se vraća,

a hoće li me uvijek primati pod svoje ili će me jednog dana zaustaviti

na ulazu, kao da je slijep, kao da ću stupiti u neki Vi-grad ako uđem,

u Onih drugih grad, ako me prije toga ne zaustave zamoćali

i sve brojniji obruči predgrađa, ako me ne opeče Njegov kišni rub,

Njegov snijeg i led, ili bi me sunce žarko, Njegovo i Njihovo,

jednoga dana moglo spriječiti da prođem kroz usijana vrata i da budem

tu, a sam grad će znati što ću ja tu, što tražim pred tolikim pročeljima,

što koračajući pločnicima, kolnicima, zebrama,

tražim li jedno slobodno mjesto pod krošnjom drveta, tražim,

mjesto na klupi s koje mogu promatrati pse ovoga grada i gospodare

njihove, da, jedno mjesto pod satom na trgu i još malo prostora uokolo

za nekoliko neodlučnih koraka koje ću napraviti pa će izgledati

da mogu krenuti na ovu ili onu stranu, kao da sam tek pristigla i

još ne znam na koju ću stranu, ili bih radije malo više mjesta za nekoliko

odlučnih koraka pa će izgledati kao da mi netko dolazi u susret i da

od prve znam kuda ću, kao da sam ovdje bez prestanka, u cipelama

koje sam za davne skitnje baš tu kupila, skupa s kabanicom i rukavicama

koje još nisu ni slutile što će biti s rukama i kakav ih sve dodir čeka,

da, da, da, svega se dobro sjećam, i koraka i dodira i godova na stablu

koje je posječeno preko noći, a opet ne znam šeće li još uvijek tuda

ludi čovjek, reži li bijesan pas, i ne znam hoće li ponovo iz vedra neba,

a kao iz kabla kiša, na meni je kabanica za svaku skitnju,

svako godišnje doba, takva će sve što je preda mnom dočekati na vrijeme,

ono vrijeme koje otkucava na satu, na trgu, u gradu

  
    TRAG

     

    gledaš pticu koja uzlijeće kao da sve zna,

gledaš mladića koji odlučno otvara vrata

i ulazi u dućan kao da zna što ga tamo čeka

i kojim će pokretom otvoriti ta ista vrata

kad bude izlazio s vrećicom u ruci,

gledaš semafor koji trepće i mijenja boju,

gledaš jahače dana koji pred njim stoje,

a onda poslušno kaskaju na leđima zebre,

pazeći da održe korak unutar zadanih crta,

gledaš ženu koja sjedi na klupi ukočena

pogleda, kao da je već vidjela ono što se

može vidjeti, gledaš sve to i čini ti se da

ovi ljudi do u tančine znaju vlastitu putanju

i trag koji će ostaviti, sve znaju,

ali nitko da odstupi i oda se skrivenoj sili,

nitko da uloži dovoljno napora i iziđe iz kruga,

odupre se težini zemlje i preda lebdenju,

kao da su svi posjednuti istom dušom,

onom koja se protivi svakom iskoraku,

čak i jedan samoubojica, s one već strane

ogledala, kao da ni on ne zna drukčije,

pomiren je s tim da će se napustiti i ostaviti

iza sebe tijelo, kao da ne zna kud bi s njim,

njemu je dovoljno da se prije bijega ispriča

vlastitome tijelu što će ga odbaciti,

kao što se baca šuplja vrećica,

i što će potom isto to tijelo prevrtati tuđi prsti,

oni koji uklanjaju tragove,

mrtav se čovjek ne može oduprijeti poslu

koji će uslijediti, prstima koji čiste tragove

i već znaju kako se to radi, a netko i to mora

uraditi, kad već svi ostavljaju tragove,

netko mora pospremiti vrećice i tijela, mora

napraviti mjesta za onog koji će izići iz dućana,

za ženu koja je sve već vidjela,

za one koji će čekati na semaforu,

netko ove poslove radi neprestano,

kad se već nije rodio onaj koji lebdi,

onaj koji iza sebe ne ostavlja trag

  
    PROSTORI, I PROSTORI

     

    iza vlastitih vrata već se odavno ništa ne događa,

ali u odajama drugih kuća mnogo se toga zbiva,

malo se toga vidi golim okom,

postoje prednji i postoje stražnji ulazi i izlazi,

postoje stepeništa i dizala koja vode sasvim gore

ili sasvim dolje, u podrume i u stražnja dvorišta

opkoljena zidovima, iza kojih je skriveno ono

što se zbiva unutar prostora i prostora,

u zatvorima gradova i gradova,

iza žičanih i betonskih ograda, i ograda,

iza velikih i malih vrata u čekaonicama koje se nižu

u zgradama i zgradama, iza mliječnih paravana

u kućama bolesnih, iza čeličnih zavjesa i

neprobojnih stakala u kućama novca i pravde,

u takve prostore pripuštaju samo nekoliko koraka,

papir se pruža kroz otvor u staklu, preko ograde

ili samo s vrata, ne daju došljaku da zađe dublje,

premda je i sam nekada tu služio,

nosio se takvim hodnicima i još se sjeća da postoje

koraci i koraci, ali o svemu tome više se ništa ne zna

kad se jednom pređe među one koji čekaju

i tješe se time da nitko nije vidio sve,

među one koji su stigli do slijepe točke

i sad izgledaju tako kao da su sami sebe izgnali,

ispisali se i zagubili po hodnicima,

ustuknuvši pred zidovima i pred vratima tolikih kuća,

iza kojih su prostori, i prostori

  
    HEJ

     

    Hoću li jednog jutra, tek razbuđena, između vremenske prognoze i

golova koji dopiru s radija, otvoriti prozor, a netko će mi doviknuti

Hej, s prozora susjedne kuće, kao s broda u prolazu, i hoću li mu ja

onda odviknuti Hej, a potom, hoćemo li zajedno vikati Hej, dižući ruke

u znak pozdrava i mašući jedno drugom, onako kako se već maše

s dva broda koji se mimoilaze, pa provalija između ta dva broda,

dvije kuće, dva prozora sve više kopni, a onda razmak opet raste,

kao što raste između dva broda koji se udaljavaju i Hej postaje sve tiše,

i ruke naginju klonuću, a onda i mi, hoćemo li istovremeno,

kao po dogovoru, nestati jedno drugom iz oka, zatvarajući prozor i

prozor, kao u ogledalu, i onda ponovo biti sami, svak u svojoj kabini,

tu gdje se čuju kišne kapi s radija, radio sprovodi bez pogovora svoju

plimu i oseku i buči golovima s nogometnog prvenstva koji se zbrajaju

u krpenjači glave, a hoće li glava još uvijek, u muku koji se otvara

između gola i gola, čuvati sjećanje na ono Hej s drugog broda, Hej,

probušeno kišnim kapima, izudarano loptama, Hej, zatečeno pitanjem

zašto je baš taj trenutak trebalo otvarati prozor,

možda je u tom trenutku i toga jutra trebalo samo stati na hladan pod,

bosim nogama da se osjeti granica, i onda stajati u mjestu,

između kapi i golova, samo tako ovi povici ne bi dospjeli u sobu,

u glavu iz koje tko zna hoće li izići, i tko zna hoće li, ovi povici,

nešto očekivati od mene, a ja neću znati što, i neću znati koliko bi dugo

mogli kod mene ostati, mogli bi se na koncu stopiti s uzvicima

koji dopiru sa stadiona, a mogli bi i ustrajati u svome odjeku i glasati se

satima, i onda bi trebalo ponovo otvarati prozor kako bi izišli napolje,

ili je to što bi se moglo dogoditi između dvije kuće, dva broda

tamo napolju, kad tek razbuđena otvorim prozor,

sve što s jutarnjim uzvicima može biti, ono najbolje od svega!

  
    U HODU SLIKOVNICOM

     

    u hodu, iz koraka u korak, prestaješ dijeliti stvari

na ove tu i one tamo,

krenut ćeš od točke iz koje će se roditi daljina,

a to je ovaj izlog pred kojim si se obrela,

i stići ćeš do druge točke, tako će to biti, premda

u ovom trenutku stojiš i buljiš u robu iza stakla,

pitajući se pritom zašto si baš tu zastala

i što će tu tvoj pogled, možda će tamo, u daljini,

nekakav stup postati tvoja nova točka,

ili tramvajska stanica, prolaziš pored raznih

nedoumica koje se rađaju usput,

kao pored izloga s haljinama,

odijevaš se u razna pitanja, vidiš maramu, ovratnik

i rukavice, gledaš ih tako kao da si potrebna ovim

stvarima, i još mnogim stvarima, kao da je ispred tebe

nedogled, ako nemaš točku kojoj se vraćaš,

nigdje nisi putovala, tako su te učili,

ako je tebi jedno te isto stajati pred izlogom ili

na stanici, znaš li ti gdje se u stvari nalaziš,

to pitaj sebe, možda se ti nigdje i ne nalaziš,

možda stojiš u mjestu i samo očima pratiš obrise

svoje sjenke, ako je tako, onda tebi nije svejedno

da li vani pada kiša ili sunce sija,

jer ti šetaš slikovnicom i vjeruješ da će stvari pokazati

svoje rubove i boju, ako već računaju na tebe, takvi si,

ti od vjetra čekaš da ti donese miris mora u zraku,

jer ti moraš disati punim plućima, tako su te učili,

kao da je sve što ti još predstoji samo nekakav zadatak

  
    GOLUBIJE PSEĆA

     

    Vidim psa koji odozdo goni goluba,

i goluba koji odozgo izmiče psećim zubima,

daleko su jedno od drugog,

ovaj golub i ovaj pas,

a opet, jedno je progonitelj, drugo je gonjeni,

razmak koji ih dijeli ispunjen je lavežom

i šumom krila,

ova je ptica u bijegu, ovaj pas je lovac,

prostor između njih skuplja se i širi

na pogon jedne i druge strasti,

on jamči ovaj susret.

  
    NOVČIĆ, DVA

     

    nekome je ispao metalni novčić i taj je potrčao za novčićem,

koji se kotrljao uz rub kolnika sve do ulične rešetke i tu nestao,

ali isti se takav novčić ukazao i na dnu zdenca i netko je u zoru

zasukao rukave i posegnuo, a netko je samo pogledao svisoka,

kao da mu nikad neće zatrebati novčić za pod jezik,

dva novčića za kapke, za takvoga je vječnost već razgrabljena

na nekoj rasprodaji, gdje se sve može kupiti za novčić, dva,

a baš toliko traži i čamdžija, malo traži, premalo,

kao da je odlazak jeftin ili su potrebni sasma laki novčići

kako bi u zadnji čas putnikovi kapci mogli zatreptati,

a vozač onda odbio da ga preveze, kao da je putnik htio mukte,

namjerio okrasti vlastitu smrt i prokrijumčariti se ispod vode

na drugu obalu, a i zašto ne bi kad mu voda više ništa ne može,

takvome kao da se dvaput umire, malo mu jedna smrt,

taj ne da novčić za kojim je trčao, sukao zbog njega rukave

  
    PA IPAK

     

    nebo ti polako ulazi u oči dok podižeš roletu

pazeći da ne pukne već izlizana vrpca i

da daščice ne poispadaju napolje kao razdešen klaun,

crnobijeli bau-bau, s nogama u okovima kutije,

s poprsjem sirene zarobljene u jedro svoda,

preslikane u krljušt oblaka,

odmah vidiš da je pred tobom oblacima teretan dan i

to je dovoljno da kažeš pa ipak,

premda oklijevaš s onim pa, i s onim ipak,

koje ti katkad sliči na utjehu,

sunce zna biti nasrtljivo kad se osami na nebu,

a ti si odlučila biti ustrajna dok podižeš roletu i

pripuštaš dan u sobu,

dižeš je do zadnje daščice, odlučila si tako,

ne želiš biti od onih koji rade stvari dopola,

nevoljko podižu roletu, prebrzo je spuštaju u sumrak,

od onih koji oblače malo toplije čarape u ovakav dan,

kao da će gaziti uz vjetar po hladnim močvarama neba,

a neće, umjesto toga oni će srkati čaj, pitajući se

hoće li čileanski rudari preživjeti ispod zemlje, hoće li

pribjeći meditaciji ili će na koncu udarati glavom o kamen,

dok ti promatraš oblake punim prozorom, pitajući se

hoće li kiša ili neće, ne voliš kišobrane, pa ipak

  
    PETI GRAD

     

    ljetne naočale na stolu, bez moje glave

Divna Zečević

     

    u izlogu vidim rukavice bez mojih ruku, i vidim cipele

bez mojih nogu, vidim i druge stvari u izlogu

koje bi najradije da ih ja kupim, osjećam to, meni žele

pripasti, ali vidim i cipele koje ne žele koračati,

kao da im ne treba ničija noga, one bi da ih kupim i onda

bacim daleko, u divljinu, da ih tamo obrasta trava,

one se podsmjehuju vlastitom obećanju, drske su takve stvari

i neshvatljive kao planina u daljini, koja je sama, vidi se to,

ona doziva bez prestanka i do nje treba koračati i koračati,

ali kako prići s prave strane, kako taknuti planinu,

neke stvari možeš samo gledati, neke moraš uzeti u usta,

ali to su male stvari koje stanu na jezik i u usta,

možeš ih pojesti skupa s imenom, ne možeš ih odbiti,

a i kasno je odbijati molitvenim glasom, kasno za svaku

nagodbu s Bogom i stvarima u trenutku kad se nebesko osili,

pa se ostrvi, pa podivlja stvar po stvar,

dok ja stojim pred izlogom i gledam sebe u staklu, kao onaj

koji čeka da vidi što ću uraditi kad uskrsne bezmenica,

ona raste sa svakim korakom, a ja i dalje moram koračati,

moram se mimoići s još hiljadu lica na ulicama ovog grada,

iglice njihovih pogleda nalik su reskoj kiši,

što drugo preostaje prolaznicima kad ionako samo čekaju,

preostaju im kuće, a nijednoj se ne može prići prvi put,

pročelja ništa ne odaju, izlozi nude svoje, a za prolaznike

u predgrađu zadužen je oštar pas, dok ovdje psi hodaju na uzici

i grad se krije iza zidova, takav bude onaj prvi grad,

drugi traži cipele da se pronese pločnikom, sabije se u tabane,

treći zađe među prste harmonikaša, u besprste rukavice

pa kao da i nije tu, ili se pretvori u šapat, četvrti grad,

šapat sprijeda, šapat iza leđa i onaj šapat pored, suputnički

nerazumljiv, pa bezmenica raste, vidi se to i golim okom,

ona hoće svoje, ponešto od svega toga, samo usitnjeno,

vidi se i s prozora kad se zađe u jednu od kuća, vidi se

kako se tamo dolje dvojica rukuju na ulici a onda odlaze svaki

na svoju stranu, dok ja stojim u mjestu, uokvirena prozorom,

kao na fotografiji, stojim bez te dvojice, to bude peti grad

  
    ZA TREPAVICU I DIMNJAČARA

     

    Ti koji si nad tlima, toliko puta drijeman

među vlastitim riječima, i mene opsjeti se

i pogledaj me katkad, makar kao nedoumnu,

kojoj se donosi mali poklon,

novčić uskrsao pod cipelom,

ili trepavica s lica sugovornika,

pažljivo ću je uzbrati palcem i kažiprstom,

taknuti je dahom a onda položiti u njedra

kako bih dobila nečije pismo,

sve same sitnice, to te ne bi puno koštalo,

mali znakovi koje daješ drugima

pa takvi sretnu dimnjačara, a to danas nije lako,

na dimnjačara rijetko tko može naići,

rjeđe nego na novčić, a onaj koji u tome uspije,

mora se uhvatiti za dugme

i šutjeti sve dok ne ugleda čovjeka s naočalama,

tada može poželjeti nešto, što ćeš ti ispuniti

ako htjedneš,

ti koji meni odavno nisi poslao dimnjačara,

umjesto njega danas si mi u susret poslao čovjeka

koji se držao za dugme,

kao da se igraš sa mnom, ali ništa zato,

odmah sam stavila naočale,

kako bi taj čovjek mogao nešto poželjeti,

ako je sreo dimnjačara,

a čak sam na trenutak bila spremna i na to,

kad se nađem licem u lice s tim čovjekom,

da mu dam novčić za trepavicu,

ako mu se nađe na obrazu, barem toliko,

ali sam se na vrijeme opsjetila

da nije na meni da ja udjeljujem

i da tu igru samo ti znaš unedogled,

možda si meni namijenio tek nijemi mimoilaz

s takvim čovjekom, zadatak da nosim naočale,

što ako sam ja ona pored koje takav čovjek,

koji je sreo dimnjačara, mora proći šutke?

  
    NJEGA GLEDATI, NJEGA SLUŠATI

     

    Njega gledati, njega slušati, jer kad on kaže sunce jest,

sunce jest, sija taj dan, ili su oblaci, ako on tako kaže,

oblaci se onda kovitlaju ušir ili se predstave zbijeni,

nalik na stado ovaca iznad grada,

okruženo čistim pašnjacima, kao da ih čuva egzorcist

u plavom, onaj koji od svega ne vidi ni polovicu,

ne zna taj da je život dolje prljava željeznička stanica,

parkiralište lima i autoputevi prometnu se odozgo

u čudo neviđeno, toliki putevi a nalik paučini,

toliki mostovi razapeti do bola nad provalijom,

a izbliza, umjesto da se uproste, oni tek postanu nečitki,

izmetnu se u zamrsu crijeva, u bezbroj vijaka, stupova,

namotaja žice, tako da je sve to jedno izbliza, a drugo izdaleka,

ali za pronicljiv pogled ni ono gore nije više pašnjak,

brbljavi kovitlac glasova putuje uvis i opliće li, opliće

ono stado ovaca, to što pristiže odozdo para svaki oblak,

nijedan oblak nije pošteđen, pedalj po pedalj brsti se

ono višnje i ono postrance pa kopne rubovi stvari,

ionako ranjivi ispod plašta nebeskog, našeg milostivog

omotača, koji je nevidljiv, on je nama svetinja i jedan

jedini, svod naš svagdašnji, takav je on nama, a kad tamo,

taj se kotrlja posvuda, kao klupko poludjele vune, bačeno

kroz prozor, onaj prozor s kojega se vidi mnogo toga,

možda se i sve vidi kad se pođe uvis na prečist dan i

ako povjeruješ starom čarobnjaku, koji ne broji zamrsak

po zamrsak, između klupka i klupka, ne strepi taj nasitno

u sekundama niti u krupnim stotinama godina, on to ne radi,

ali kako mu onda pogledati u zagonetne oči,

kako pitati pa čekati da nešto iziđe na njegova usta,

na takav dan stari čarobnjak šuti, prečesto, i previše šuti!

  
    TU NEKOG NIJE BILO

     

    tu nekog nije bilo, nekog kome možeš prići s leđa,

lagano mu puhnuti za vrat i reći – evo te,

takav netko nije bio tu, nije ga bilo u staklu izloga,

niti iza ugla, gdje se znao pojaviti, malo ostario,

ili dvadeset godina mlađi, nikad taj nije mario za vrijeme,

taj koji se ogledao u staklu izloga i zamicao iza ugla,

a tražila sam ga na ovim mjestima, ali i na onim mjestima

gdje se nije ukazivao, tamo gdje se morao pojaviti,

a nije, na mnogim mjestima on nije bio, nikad bio,

kao da ga nitko ne traži, ili je bio uvijek korak ispred,

korak iza mene, a htjela sam mu samo puhnuti za vrat i

reći – evo te, usliši srhove opreza, ti kojeg nije bilo,

zaskoči svoje nestanke, ti koji si tu,

i drugi put pazi kako držiš uzde bjegova, bičuj ako moraš,

moraš li, iskoči pri punoj brzini, i neka to bude na samom

uglu ulice, pred staklom izloga ili u trenutku kad ugledaš

mjesto na kojem još nisi bio, gdje te sigurno još nema,

netko će ti već jednom puhnuti za vrat i reći – evo te,

a netko će drugi u tom času zamaći iza ugla,

nestati u staklu izloga

  
    VRATA

     

    Vrata kroz koja bi netko morao izići ili kroz njih ući

postoje na svakom koraku, zar se kroz vrata ne izlazi

i ne ulazi, jedni ulaze, drugi izlaze,

netko prije toga pokuca, a netko odmah uhvati kvaku,

samo lud čovjek stoji i čeka buljeći u vrata,

kakav je to čovjek koji samo stoji i čeka,

a ne podaje se vratima, kao da je zaboravio prve poduke,

one koje kažu kako i što uraditi s vratima, to svi znaju,

to zna i onaj koji je stao iza čovjeka koji čeka

pa i sam počeo čekati, a da i ne zna što onaj prvi čeka,

niti onaj treći zna, koji je stao iza njih, zašto ova dvojica

stoje pred vratima i čekaju,

onaj koji je prvi došao možda se nada da više nitko neće

izići ili ući pa će vrata sama od sebe nestati,

ali tko će dokučiti čemu li se nadaju ova dvojica,

zna se samo da je lud onaj čovjek koji bi da vrata nestanu,

da više ne budu to što jesu, vrata,

takav koji to čeka i tome se nada, lud čovjek,

čudi se jedino ovoj dvojici i onima koji pridolaze,

a ništa ne pitaju, samo stanu jedan iza drugog, šutke

  
    DAN ODBIJA DA ODRASTE

     

    počneš iz bilo koje točke i tijelo je već u pogonu,

pitaš se samo kako se to dogodilo, kako si se usudila

zakoračiti, umiti se, upaliti tv-kutiju,

nisi morala prozivati stvar po stvar,

davati uputstva kapcima, okretima glave, koracima,

stvari si prepustila prstima, bez prisjećanja na imena,

i pratila poizdalje kako ruke barataju kvakom,

žlicom, viljuškom, poslije toga mogla si obući kaput,

obuti cipele i na koncu zaviriti u ogledalo,

a tu već dan postaje dječji, odbija da odraste,

soba ga zove iz ogledala, nudi mu igru skrivača,

kao da želi biti dan u sobi, a ne dan na ulici, dječja posla,

ionako hodaš uz i niz stepenice s lakoćom djeteta

koje crta kuću i na njoj prozore i vrata, tu nema tajne

koja izmiče tijelu, nema je u sobama koje rastu u ogledalu,

nema na ulici dok prolaziš pored robnih kuća i dućana,

pored banke i novinskog kioska, tu nema mjesta

na kojem bi se netko mogao zaista sakriti,

niti ima prostora za čuđenje, uokolo crveni trokuti pice,

plava slova nad ulazom u banku, čokolada u izlogu

dućana i dan ponovo odbija da odraste, tebi se smije

dok pružaš novac prodavaču i uzimaš od njega sitniš,

baš jako ti se smije na sve to što radiš, ali nećeš popustiti

smijehu bez kakvog takvog sugovornika,

samo ćeš zakolutati očima dok otvaraš novine i

praviš se da čitaš između redova, a opet ti se smije,

kao da sve znaš i čudiš se samo onoj prvoj točki

od koje je dan počeo, a mišići tijela odmah zaigrali svoje,

kao da baš oni kolo vode dok odlaziš od kuće i

vraćaš se kući, prateći tragove odlazaka, dolazaka,

tko bi svaki dan učio gdje mu je kuća i na kući prozori i

vrata, i što su to kvake, hodnici, ogledala,

a nigdje prostora za čuđenje ili za igru skrivača, tolike sobe,

ulice i kuće, a u tebi smijeh bez ijednog sugovornika,

dan kao i svaki drugi, a odbija da odraste

  
    MATRJOŠKA

     

    ispred ulaza u samoposluživanje vidjela sam dvije žene,

jedna je rekla hajde, idemo, druga je rekla čekaj, hoću da,
uokolo je bilo razbacano kržljavo grmlje, opušci i snijeg

koji se otapa, a ja sam pred ovim prizorom stajala

u debelom kaputu, kao kakva matrjoška naćuljenih ušiju,

koja previše koluta očima, previše pamti,

kasnije dok sam koračala ulicom mogla sam nabrojiti

istovremeno i što vidim i što sam već vidjela,

ništa me na to nije obavezivalo a svejedno sam osjetila

strah da sam nešto zaboravila, tome je išlo na ruku osvrtanje,

činila sam to prečesto, kao da me nagriza bolest onog

što se ne vidi, mogla sam je jasno osjetiti za petama

i pod otežalim nogama, kao da sam zalutala u ove krajeve,

prava matrjoška s police koja gega ulicom noseći sjećanje

na grmlje, opuške i riječi koje su izgovorile one dvije žene,

nisam više bila tamo, ispred ulaza u samoposluživanje,

ali ni tu, u čvrstom koračanju, malo sam zanosila u hodu

kad je pored mene prošla crnkinja obasjana snijegom,

pogled joj je bio uperen u daljinu, neuhvatljiv bijelim ljudima

i neuhvatljiv psu koji je iskrsnuo pored mene,

pas je mirno prihvaćao sve zadatke kretanja, vidjelo se to,

gledao je malo lijevo, malo desno i u isto se vrijeme spretno

nosio sa svakom preprekom, osjetila sam zavist

kad je savršenim pokretima preskočio rupu punu vode,

izgledalo je kao da se pripremao za taj skok čitav život

i kao da je baš tu rupu na tom mjestu očekivao,

pas je zatim naglo skrenuo u pokrajnju ulicu, dobacivši mi

brz pogled, ne znam da li me je taj pogled dosegao,

znam samo da sam ja i dalje mislila na psa

i znam da je on na mene isti čas zaboravio, kladila bih se

da je pred njim bio novi trenutak koji je savladao savršeno

  
    KUŠADASI

     

    u predgrađu Kušadasija sunce je žedno već od ranog jutra,

a kožu koju imam treba tek pronijeti danom,

sunce je previsoko da mu se oduprem odozdo, dok koračam

ka srcu grada, i samo je zvuk s obližnjeg autoputa tlošan,

on je nadohvat ruke, i neka, neka mi taj zvuk bude prvi

nagovještaj onog što će biti pod suncem, neka samo obećava

da će nešto porasti na hrptu dana i da se tamo, u Kušadasiju,

već mnogo toga odigrava, sve je to danas preda mnom,

a kao da je bilo jučer, i ja već vidim sebe kako koračam ulicama,

zavirujem u aščinice sa čijih zidova gleda Kemal paša,

u njima su astali pokriveni mušemama na sitno cvijeće,

dok u hotelu, koji je nekad bio karavan saraj, vidim bijele stolnjake

i stolice s posrebrenim mašnama, i vidim brod u luci,

veći od Karavan seraja, nalik ogromnoj bijeloj kutiji, i već čujem

uzdah Gradiske, izgovorim li Đenova, uvuče mi se čehovljevski

uzdah u uši, onaj koji se prisjeća moćnog bila svijeta,

izgovorim li Kušadasi, u rukama mi se bez predaha praćaka

blještava, tek ulovljena riba, njeno bilo izmiče palcu i kažiprstu i

usitnjava se kao vlastita slika u zjenici prenapučenog oka,

ova slika postaje nevidljiva kost u grlu, krvni ugrušak smrti,

ako se sasvim usitni i ako te ponese neumorno praćakanje grada,

ako te usisa bezbroj sitnih odbljesaka u čiju je krljušt upisano sunce,

poslije toga odnose nečije tijelo, možda ono u kojem sam bila ja,

mnogo je napuštenih tijela uokolo koja traže sebe,

a ja se zagledam u lica prolaznika i raspitujem se tko je to uzdisao

pred velikim brodom, tko se to prisjeća Đenove,

ne znam u koje bi me tijelo mogao baciti grad, u koje tijelo da uđem

i čijim bilom da kucam, uzmognem li birati, znam samo da bih

ovaj put tijelo tamne kože, takvo će upiti sva ta sunca pod kojima

koračam, i još bih one pretke koji nisu zaboravili uzdisati, i neka,

neka mi preci vole svako od sunaca pod kojim putuju,

takve pretke želim, one koji se dive brodovima, uzdišu kao Gradiska i

šapću Đenova, šapću Kušadasi, neka

  
    NESTALI

     

    na putu između New Yorka i Cold Springa,

vidim plakat na kojem je ispisana težina, visina, spol,

piše još i – Have you seen Chris Watson?,

ne, nisam ga vidjela, vidim ga prvi put i odmah znam

spol, visinu, težinu, vidim ga i posljednji put,

u ovoj zemlji to mogu reći slobodno, da,

znam sad njegovo ime i znam ga samo tako, s fotografije

koju je nad njim izvršio netko tko zna posao,

taj je izoštrenim umijećem svukao kožu i oči s mladića,

ubacivši nekoliko zuba u mali osmijeh,

profesionalno je taj priredio ovo lice za buduću upotrebu

na stanici Croton – Harmon,

dok su plakat zalijepili oni koji ga traže,

tu gdje malo tko je tražen iz ove ili one ljubavi,

i ja kroz prozor vlaka čitam njegovo ime,

preslikavam osmijeh traženog, do njega mogu samo tako,

brzim pogledom, to je sve što ja mogu učiniti,

ne mogu mu drukčije pomoći,

a potom dugo ne znam kamo da pohranim lice nestalog

i što da radi putnica koja prvi put ovuda prolazi i pazi

da joj usput ne promakne pogled na Sing Sing i West Point

  
    POPOKATEPETL

     

    pred vratima tržnice ciganka mi nudi gledanje u dlan,

veli da cijena nije skupa, u svega par minuta godine

i godine, ali ja šutke prolazim pored nje i radije dajem

prosjaku, a on dobacuje za mnom – da ti odmah kažem,

iskreno, nikada ti neću vratiti, pravi se nevin,

kao da ništa nije kriv, tobože se već namorao koječega

i naužio sutrašnjice u nekom drugom, rastrošnijem životu,

i sad mu ponestaje sve sam sitniš, u kojem zvekeću trenuci,

trebalo bi ukloniti ovakve prosjake s ulice, i ciganke

koje mi prodaju cijenu cijene,

trebalo bi ih natjerati da umjesto onoga što govore kažu

brzo, najbrže što mogu – popokatepetl,

ili nešto slično, sigurna sam da bi ciganka mogla izgovoriti

sve što se od nje zatraži, o, itekako, umjesto da priča

što god joj padne na pamet, mogla bi ona besprijekorno

čitati vremensku prognozu u udarnim vijestima,

dok bi prosjaka trebalo natjerati da se potpiše na iznos

koji je primio, nek traži jamce pa nek onda prosi,

svatko bi morao računati na to da će kad tad vratiti dug,

nije važan rok, niti akcenat, nema te riječi koja se ne može

staviti u usta i izgovoriti bezbroj puta,

ovako, odlazim s tržnice nedorečena posla,

u torbi nosim sir kupljen kod uvijek istog prodavača,

taj rijetko koju protisne, prodaje gotovo šutke

  
    PORTO

     

    Treba ići u Porto, moj grad, po jedno pravo sjećanje,

kaže veseli barmen,

ali ti se radije penješ na Bairro Alto i tamo kupuješ

pripitu fado-noć,

radije gledaš tvrđavu na rijeci Tejo, gipsanu čipku

s topovima na straži, to je tvoja dječja igračka,

dobila si je za neki stari rođendan,

a sad na njemu sjede stranci i osluškuju se na jeziku

koji ne razumiju, svi oni radije suze na portuglaskom,

takav je ovo grad, dolaziš u njega gledati rublje

koje se suši na balkonima kuća u Alfami,

kao da si tu već bila nekad, kao da se igraš školice

u poslijeratnom dvorištu od kruha i od masti,

onda si još mliječnim očima gledala stvari i nisi znala

koje su, a sad ih vidiš, kao da si tu već bila, sjećaš se

pločica na fasadama kuća i pohabanih domino-pločica

na buvljaku, netko ih je ovamo prenio ravno iz tvoga

djetinjstva, i evo ih, prodaju se rasute po krpama

na pločniku, dok ti koračaš u pratnji Amalie Rodriguez

pored stvari koje sad tek vidiš, i pored onih drugih stvari,

koje i opet ne vidiš, ali sad već znaš da su tu negdje,

skrivene ispod domino-pločica i s one strane popločanih

zidova, toliko si naučila o stvarima nevidljivim,

samo što i opet ne znaš koje su i kako se raspitati bez riječi,

a čini ti se da je ovo grad po mjeri tvoga sjećanja,

za tvoju dušu jedan pravi Porto,

tebi je možda dovoljno da opet, barem na trenutak,

progledaš mliječnim očima, i da si malko ofađena sjetom,

nekom to bude dovoljno.

  
    SLUŽBENO SUNCE

     

    blijedo sunce bilo je razbacano po stvarima

koje su nasumce izbijale uokolo,

nalik na stvari s dušom u nosu, na one stvari

koje vuku sa sobom teret habavog opisa,

pa se ukažu kroz prozor autobusa jedanput

kao zahrđala žičana ograda, drugi put kao tabla,

pobodena u pusto polje, na kojoj piše G-58,

vidjela sam to i još sam čula glas harmonike,

ispred barake uz cestu svirao je čovjek

koji je gledao u sunce, kao da će se sunce

rastočiti bude li gledao netremice,

ili se pretvoriti u jarko sunce, ono koje sija

u kaplji meda, u zrnu grožđa, u krljušti zlatne ribe,

harmonikaš je svirao mladiću koji ga je snimao

kamerom, tko bi inače, pod blijedim suncem,

posjetio takvo mjesto bez kamere u ruci,

i bilo je jasno, čak i kroz prozor autobusa,

da se sunce ne voli tu zadržavati i da nevoljko

odrađuje svoj položaj, a mora biti tu,

nalik na službeno sunce, premda ga ima u izobilju

na vinorodnim otocima i cvjetnim poljima juga,

tamo gotovo i ne zalazi, a ovdje sine tek ponekad,

u komadićima stakla, u onom što se zove paramparčad,

koja se ovdje razmnožava bez prestanka,

pod bilo kakvim suncem, čak i ovim službenim,

na svoje oči sam vidjela kako se ovo sunce

škrto podaje stvarima, prolazilo je bez sjenke

pored robne kuće Lidl u Kutini,

i pored svih drugih kuća u ovom gradu,

zaustavilo se nakratko, i bez pravog odsjaja,

u kosi žene koja je čekala nečiju riječ pozdrava

na autobusnoj stanici, tu je riječ nosio jedan od

putnika, tek probuđen i ljutit što je već stigao na cilj,

a ta se riječ izvratila čim je kročila napolje,

obrušila se na sunce žarko baš na ovoj stanici

